title: Sirakin kirja

text: Kirja alkaa esipuheella, jossa todetaan sen olevan kreikankielinen käännös hepreankielisestä alkuteoksesta ja valitellaan vaikeutta kääntää viisauksia kielestä toiseen sanatarkasti. Kirjan varsinainen sisältö koostuu kahdesta pääosasta. Ensimmäiset neljätoista säettä käsittelevät Jumalan pelon tärkeyttä ja Hänen käskyjensä täyttämistä, joissa kirjan mukaan asuu todellinen viisaus. Osa jatkuu konkreettisina ohjeina käytännön elämälle, koostuen pitemmistä säkeistä. Toisen osan sisältö on enemmän yhdenmukaista, kuvaten kaikkivaltiasta viisautta luonnossa ja viisauden harjoittamista elämässä ja nostaen esiin esimerkkejä Israelin historiasta, Eenokista ylipappi Simoniin (jonka uskotaan olleen kirjoittajan aikalaisia). Kirja päättyy lyhyeen yhteenvetoon ja ilmaisee kirjoittajan tarkoituksen, minkä jälkeen kirjoittaja palaa kiittämään Jumalaa viisauden lahjoista.


title: Sirakin kirja

text:
Kirjan alkuperästä ja kirjoittajasta on kiistelty. Vaikka kirjaa ei hyväksytty Tanakiin, sitä lainataan silloin tällöin Talmudissa ja rabbiinisessa kirjallisuudessa.
Kristillisessä perinteessä kirja on ollut ehkäpä vieläkin korkeammassa arvossa ja sitä pidetään eräänä peruspilarina kristillisen teologian synergismi-opille. Siihen viitataan vanhoissa kristillisissä teksteissä ja kirkkoisien, viittaajina usein varsinkin Klemens ja Origenes. Kirja onkin mukana sekä katolisessa että ortodoksisessa kanonisoidussa Raamatussa.


title: Sirakin kirja

text: Katolisessa kirkossa Sirakin kirjan eräitä jakeita luetaan Neitsyt Marialle omistetuissa messuissa, sillä Mariaa ylistetään liturgiassa "viisauden istuimeksi". Kirjaa siteerataan myös katolisen kirkon katekismuksessa, jossa sillä muun muassa perustellaan neljättä käskyä ja perheenjäsenten velvollisuuksia. Ortodoksisessa kirkossa sen 44. luvussa oleva esi-isien ylistys luetaan toisena helluntain jälkeisenä sunnuntaina, jolloin muistellaan Athos-vuoren pyhiä kilvoittelijoita ja Venäjän kaikkia pyhiä.


title: Sirakin kirja

text: Luterilainen kirkko ei pidä Sirakin kirjaa kuten ei muitakaan apokryfikirjoja ohjeellisina, mutta kylläkin uskonnollisesti rakentavina ja hyvinä ja hyödyllisinä lukea. Lutherin mukaan Siirakin kirja on "viisaan miehen kirjoittama oivallinen teos", joka opettaa lukijoilleen oikeaa suhtautumista Jumalan sanaan, muihin ihmisiin, ruumiin tarpeisiin ja omaisuuteen.


title: Sirakin kirja

text: Suomessakin Sirakin kirja on ollut aikoinaan hyvin suosittu ja kansanomaisestikin tunnettu, ja vanha kansa onkin usein vedonnut siihen, mitä "Syyrakki" jostakin asiasta sanoo. Kirjaa on myös siteerattu eräässä Frans Mikael Franzénin runossa, ja siihen on viittauksia muun muassa Aleksis Kiven Seitsemässä veljeksessä sekä eräissä Pentti Haanpään teoksissa.


title: Sirakin kirja

text: Sirakin kirja mainitaan sivumennen myös vanhimmissa Koraanin käsikirjoituksissa, joista se ei kuitenkaan ole levinnyt yleisesti muslimien keskuuteen ja tietoisuuteen.


title: Sirakin kirja

text: Sirakin kirjan käännökset eri kielille on vanhastaan laadittu kreikankielisen tekstin pohjalta. Kun Suomen evankelisluterilainen kirkko vuonna 1999 asetti komitean Raamatun apokryfikirjojen suomentamiseksi, komitea päätti kuitenkin suomentaa erikseen sekä kreikkalaisen että heprealaisen Sirakin kirjan.


title: Sirakin kirja

text: Suomessa Sirakin kirja on vanhastaan julkaistu muiden apokryfikirjojen tavoin joissakin Raamatun painoksissa erillisenä liitteenä Vanhan ja Uuden testamentin välissä. Kun uusi käännös vuonna 2007 valmistui, kirkolliskokous päätti, että osa apokryfikirjoista, muun muassa Sirakin kirjan kreikkalaista tekstistä suomennettuna, voidaan edelleen sisällyttää Raamatun painosten liitteeksi, heprealaisen tekstin suomennos on muutamien muiden kirjojen tavoin julkaista kokonaan Raamatusta erillisenä julkaisuna.


title: Erkki Arni

text: Erkki Arni (5. maaliskuuta 1924 Wien, Itävalta – 27. joulukuuta 2002 Lontoo, Iso-Britannia) oli suomalainen toimittaja ja suomentaja. Hän työskenteli Lontoossa Yleisradion ja Helsingin Sanomien kirjeenvaihtajana. Hän toimi aktiivisesti suomalaisen oopperan ja nykymusiikin lähettiläänä, kirjoitti esittelyjä konserttilehtisiin ja levynkansiin, muun muassa Joonas Kokkosesta, ja käänsi Aulis Sallisen Ratsumies-oopperan libreton englanniksi.


title: Sandra Glover

text: Sandra Glover (o.s. Cummings, s. 30. joulukuuta 1968, Palestine, Teksas) on yhdysvaltalainen pikajuoksija, joka kilpailee pääasiassa 400 metrin aitajuoksussa.


title: Sandra Glover

text: Glover on valmistunut Houstonin yliopistosta. Hän voitti maansa mestaruuden 400 metrin aidoissa 1999. Samana vuonna hän sijoittui Sevillan MM-kisoissa viidenneksi ajalla 53,65 ja GP-finaalissa kolmanneksi. Hän karsiutui Sydneyn olympialaisissa 2000 välierissä. Seuraavana vuonna hän oli Edmontonin MM-kisoissa kahdeksas ja GP-finaalissa kolmas. 2002 hän sijoittui yleisurheilun maailmancupissa toiseksi ja voitti maansa mestaruuden.


title: Sandra Glover

text: Glover voitti ensimmäisen arvokisamitalinsa Pariisin MM-kisoissa 2003, joissa hän juoksi toiseksi ajalla 53,65. Kauden lopussa hän voitti samalla ajalla. Hän voitti myös seuraavana vuonna. Helsingin MM-kisoissa 2005 Glover juoksi oman ennätyksensä 53,32 ja voitti MM-pronssia. Kauden lopussa hän oli kolmas. Hän sijoittui seuraavana vuonna kuudenneksi.


title: Sandra Glover

text: Gloveria valmentaa hänen miehensä Don Glover.


title: Mecano

text: Mecano oli madridilainen popyhtye, joka oli aktiivinen vuosina 1981–1993 ja 1998. Ryhmän jäseniä olivat Ana Torroja, Nacho Cano, ja José Maria Cano. Ryhmä hajosi 1998 jäsenien ryhtyessä soolourille. Yhtye on tunnettu muun muassa hitistä "Hijo de la Luna".


title: Barukin kirja

text: Barukin kirja (aiemmin "Baarukin kirja"; ) on deuterokanonisiin kirjoihin eli Vanhan testamentin apokryfikirjoihin kuuluva kirja, joka on mukana Septuagintassa sekä katolisessa ja ortodoksisessa Raamatussa. Se ei kuulu juutalaiseen Raamattuun Tanakiin eikä varsinaiseen protestanttisten Raamattujen kaanoniin.


title: Barukin kirja

text: Kirja on saanut nimensä profeetta Jeremian kirjurin ja ystävän Baruk ben Neriahin mukaan. Varmaa tietoa kirjoittajista ei kuitenkaan ole. Kirja lienee ollut olemassa yhtenäisenä kokonaisuutena 100-luvulla eaa. Se on luultavasti kirjoitettu alun perin arameaksi tai hepreaksi.


title: Barukin kirja

text: Muun muassa katolinen Barukin kirja sisältää kuudennen luvun, Jeremian kirjeen, joka on itäisen ortodoksisuuden Raamatussa omana kirjana. Kummatkin lukevat Barukin kirjan profeetallisiin kirjoihin Jesajan, Jeremian, Valitusvirsien, Hesekielin, Danielin ja kahdentoista pienen profeetan joukkoon.


title: Suleiman pašša (ranskalais-egyptiläinen upseeri)

text: Suleiman pašša (oikealta nimeltään Joseph Anthelme Sève, tunnettu myös nimillä Süleyman Paşa, Soliman Al Fransawi Pašša ja Eversti Sève; s. toukokuu tai heinäkuu 1788 – 12. maaliskuuta 1860 Kairo) oli ranskalaisyntyinen egyptiläinen sotilas.


text: Eversti Séve syntyi Lyonissa ja hänestä tuli upseeri Napoleon Bonaparten armeijassa. Hän kääntyi islamiin ja meni Egyptin armeijaan ja auttoi maata kehittämään armeijaansa eurooppalaiseen malliin. Hänellä on vielä jälkeläisia Egyptissä.


title: Seimi

text: Seimi on hevosen ruokinnassa tallissa käytettävä astia, joka yleensä sijaitsee hevosen parren etuosassa. Menneinä aikoina se saattoi olla yhdestä puusta koverrettu. Seimi voi olla tehty myös esimerkiksi laudasta tai lankusta laatikon tai ruuhen muotoiseksi. Seimeen asetetaan hevoselle heiniä, viljaa ynnä muuta syötäväksi.


title: Seimi

text: Nykyisin useimmissa talleissa hevoset syövät väkirehunsa seimen sijaan muovisesta ruokinta-astiasta. Korsirehut asetetaan lattialle, mikä mahdollistaa hevoselle luonnollisen syömisasennon, tai heinäverkkoon tai seinälle kiinnitettyyn metalliseen heinähäkkiin.


title: Seimi

text: Raamatun jouluevankeliumissa vastasyntynyt Jeesus asetettiin seimeen makaamaan, kun hänen vanhemmillaan ei ollut sijaa majatalossa. Muistona tästä jouluun liittyviin joulukoristeisiin kuuluu monissa kristinuskoa tunnustavissa maissa erilaisia jouluseimiasetelmia.


title: Kultamaan tarinoita

text: Kultamaan tarinoita on Edu Kettusen vuonna 1992 julkaistu albumi. Kettunen on myös säveltänyt, sanoittanut ja sovittanut kaikki kappaleet. Albumin tunnetuin kappale lienee ”69-Scania”.


title: Makkabilaiskirjat

text: Makkabilaiskirjoihin (aiemmin "Makkabealaiskirjoihin") kuuluu joukko deuterokanonisia eli Vanhan testamentin apokryfikirjoja, jotka on nimetty seleukideja vastaan kapinoideiden makkabealaisten mukaan:


title: Ruth Prawer Jhabvala

text: Ruth Prawer Jhabvala, CBE (7. toukokuuta 1927 Köln, Saksa – 3. huhtikuuta 2013 New York) oli saksalaissyntyinen brittiläis-yhdysvaltalainen kirjailija ja elokuvakäsikirjoittaja. Hän sai urallaan Booker-palkinnon ja kaksi kertaa parhaan sovitetun käsikirjoituksen Oscar-palkinnon. Hän käsikirjoitti lähes kaikki James Ivoryn ohjaamat elokuvat.


title: Ruth Prawer Jhabvala

text: Ruth Prawer syntyi 1927 Kölnissä, Saksassa. Hänen vanhempansa Marcus ja Eleanora olivat juutalaisia. Marcus Prawer oli puolalainen lakimies, ja Eleanoran isä oli Kölnin suurimman synagogan kanttori. Marcus Prawer oli muuttanut Saksaan Kongressi-Puolasta välttääkseen asevelvollisuuden. Natsien noustua valtaan Eleanora Prawer ei alkuun halunnut lähteä maasta, vaikka sekä hänet että hänen miehensä pidätettiin 1934. Tilanne oli vuonna 1939 muodostunut niin pahaksi, että perhe päätti lopulta paeta maasta. He eivät saaneet Yhdysvaltain viisumia, joten he päättivät paeta Britanniaan huhtikuussa 1939.


title: Ruth Prawer Jhabvala

text: Prawerit muuttivat 1940 Lontooseen. Marcus Prawer menetti tuhoamisleireille lähes koko lähisukunsa ja tappoi itsensä sodan jälkeen vuonna 1948. Ruth Prawer Jhabvala on myöhemmin sanonut, että hänen tarinoidensa melankolinen sävy johtunee siitä. Ruth Prawer pääsi opiskelemaan englantia Queen Maryn yliopistoon, missä tapasi nuoren intialaisen parsiarkkitehti Cyrus Jhabvalan. He menivät naimisiin 1951, muuttivat samana vuonna Delhiin ja saivat yhteensä kolme tytärtä.


title: Ruth Prawer Jhabvala

text: Jhabvala omaksui nopeasti intialaisen kulttuurin ja alkoi kirjoittaa näkemästään ja kokemastaan. Hänen neljä ensimmäistä romaaniaan kertoivatkin kaikki kaupunkilaistuneista keskiluokan delhiläisperheistä. Hänen ensimmäinen romaaninsa "To Whom She Will" ilmestyi Britanniassa 1955 ja Yhdysvalloissa seuraavana vuonna nimellä "Amrita". Hän sai sen julkaistua Britanniassa lähetettyään käsikirjoituksen äidilleen, joka jakoi sitä brittiläiskustantajille. Hänen neljäs romaaninsa "The Householder" (1960) herätti tuottaja Ismail Merchantin ja ohjaaja James Ivoryn kiinnostuksen. He olivat niin kiinnostuneita romaanista, että lensivät Delhiin tapaamaan Jhabvalaa. Vaikka Jhabvala olikin alkuun melko haluton tekemään romaanistaan elokuvakäsikirjoitusta, Merchant ja Ivory onnistuivat suostuttelemaan hänet urakkaan. "The Householderista" alkoi Jhabvalan pitkä yhteistyö Merchantin ja Ivoryn kanssa.


title: Ruth Prawer Jhabvala

text: Jhabvalan romaanien teema muuttui hänen vierailtuaan 1960 ensimmäisen kerran Britanniassa Intiaan muuton jälkeen. Hänen seuraava romaaninsa "Get Ready for Battle" (1962) ei ollut enää komedia vaan paljon synkempi kuvaus Intian yhteiskunnallisista ongelmista. Seuraavien romaaniensa ja novellikokoelmiensa aikana Jhabvalan kiinnostus siirtyi itse Intiasta enemmän eurooppalaisiin Intiassa. Hänen vuonna 1975 julkaisema "Kuumuus ja kiihko" voitti Booker-palkinnon. Sekin käsitteli eurooppalaisia Intiassa, mutta siinä näkyy myös Jhabvalan intertekstuaalinen kiinnostus E. M. Forsterin romaaniin "Matka Intiaan".


title: Ruth Prawer Jhabvala

text: Kirjottaessaan romaania "Kuumuus ja kiihko" Jhabvala sairastui keltatautiin ja kärsi vakavista astmakohtauksista, jotka johtuivat Delhin saasteisesta ilmasta. Jhabvala muuttikin tämän jälkeen New Yorkiin. Hän asui yli vuosikymmenen ajan eri mantereella kuin miehensä, joka kuitenkin muutti lopulta itsekin Yhdysvaltoihin. Ismail Merchantista ja James Ivorystä tuli Jhabvalan sijaisperhe, sillä he kaikki asuivat samassa rakennuskompleksissa. Heidän yhteistyöstään syntyivät seuraavaksi elokuvat "Eurooppalaiset" (1979) ja "Bostonilaiset" (1984). Valtavirtaan kolmikko nousi E. M. Forsterin romaaniin perustuvasta elokuvasta "Hotelli Firenzessä" (1986), josta Jhabvala voitti parhaan sovitetun käsikirjoituksen Oscarin. Toisen Oscarinsa Jhabvala voitti jälleen Forsterin romaaniin perustuvasta elokuvasta "Talo jalavan varjossa" (1992), ja kolmannen ehdokkuutensa hän sai Kazuo Ishiguron Booker-palkittuun romaaniin perustuvasta elokuvasta "Pitkän päivän ilta".


title: Ruth Prawer Jhabvala

text: Jhabvala jatkoi elokuvakäsikirjoitusten lisäksi romaanien tekemistä, ja hänen seuraavissa romaaneissaan näkyi hänen muuttonsa Yhdysvaltoihin. Jhabvalan neljä seuraavaa romaania sijoittuivat pääosin Yhdysvaltoihin, ja ne käsittelivät samaa tunnetta, jota monet kaukana kotimaastaan asuvat ihmiset tuntevat. Vuonna 2004 ilmestynyt "My Nine Lives" on näennäisomaelämäkerrallinen romaani, jossa Jhabvala tarkoituksenmukaisesti sekoittaa omaelämäkerran ja fiktion rajoja. Jhabvala oli vuodesta 1986 yhdysvaltalaistunut myös kansalaisuudeltaan, sillä tuosta lähtien hänellä oli Yhdysvaltain ja Yhdistyneen kuningaskunnan kaksoiskansalaisuus.


title: Ruth Prawer Jhabvala

text: Jhabvalan yhteistyö Merchantin ja Ivoryn kanssa alkoi saada 1990-luvulla hieman keskustelua herättäneitä teemoja. Picasson perikunta vastusti elokuvaa "Vuodet Picasson kanssa" (1995), eikä antanut elokuvalle lupaa maalauksien näyttämiseen. Jhabvalan omaa alkuperäistä käsikirjoitusta elokuvaan "Pariisissa kaikki on toisin" puolestaan syytettiin historian vääristelystä ja rasismista. Jhabvalan viimeiset yhteistyöt Merchant Ivory Productionsin kanssa olivat Henry Jamesin romaaniin perustuva "Kultainen malja" (2001) ja Diane Johnsonin romaaniin perustuva "La Divorce – avioero ranskalaisittain". Merchantin kuoleman jälkeen Ivory ja Jhabvala tekivät vielä yhteistyötä elokuvassa "The City of Your Final Destination" (2009).


title: Ruth Prawer Jhabvala

text: Jhabvala kuoli huhtikuussa 2013 kotonaan Manhattanilla. Ohjaaja James Ivoryn mukaan Jhabvalan kuolinsyynä oli keuhkovaiva.


title: Hämeen Yhteistyö

text: Hämeen Yhteistyö (HY) oli Suomen kansan demokraattisen liiton (SKDL) Tampereella ilmestynyt äänenkannattaja. Vuosina 1946–1947 lehti ilmestyi nimellä Hämeen-Satakunnan Yhteistyö. 1990-luvun alussa Hämeen Yhteistyö ajautui konkurssiin ja sen viimeinen numero ilmestyi 22. lokakuuta 1992.


title: Hämeen Yhteistyö

text: Lehteä julkaisi aluksi 14. huhtikuuta 1945 perustettu "Hämeen ja Satakunnan Kustannus Oy Yhteistyö", mutta jo vuoden päästä yhtiö vaihtui Kustannusosakeyhtiö Sanan Tieksi. HY:tä painettiin 1940- ja 1950-luvuilla mm. Helsingissä ja Porissa, kunnes Sanan Tien uusi kirjapaino valmistui Tampereelle 1956. HY ilmestyi kolmesti viikossa (1946–1956), neljästi viikossa (1956–?) ja lähes koko 1960-luvun kuudesti viikossa. Lehden levikki oli 1960-luvulle siirryttäessä noin 10 000.


title: Hämeen Yhteistyö

text: Vuonna 1971 Hämeen Yhteistyö nousi valtakunnallisiin otsikoihin, kun lehden toimittajat ryhtyivät työtaisteluun päätoimittaja Väinö Hakalan erottamisen estämiseksi. Lehteä julkaissut Pohjois-Hämeen piiri oli SKDL:n ainoa, jossa Suomen kommunistisen puolueen oppositiolla (ks. taistolaisuus) oli enemmistö ja vuonna 1971 piirin johto päätti korvata Hakalan Rauno Setälällä, joka oli SKDL:n kulttuurisihteeri. Setälä oli myös kohutun kirjan "Uusstalinistin uskontunnustus" kirjoittaja ja oppositiokommunistien luottomies, joten pääosin SKP:n enemmistöläisistä koostunut toimituskunta meni lakkoon, jolloin HY:n ilmestyminen lakkasi. Pitkähkön selkkauksen jälkeen piirijärjestö jatkoi lehden julkaisemista Setälän alaisuudessa, jolloin siitä tuli SKP:n opposition näkökantoja heijastellut sanomalehti. 1970-luvun loppupuolella SKP:n osapuolet pääsivät sopimukseen yhteistyöstä HY:n julkaisemisessa ja sen uutisointi tasapuolistui.


title: Hämeen Yhteistyö

text: 1990-luvun alussa HY ajautui vakaviin taloudellisiin vaikeuksiin, kun ilmoitustulot vähenivät kolmanneksella, lehtitukia supistettiin ja postin jakelumaksuja korotettiin. Lehti haettiin konkurssiin lokakuussa 1992. Hämeen Yhteistyö ilmestyi lakkautettaessa kolmesti viikossa. Sillä oli noin 10 000 lukijaa ja 4 700 tilaajaa. Lehtiyhtiön suurin omistaja oli Pirkanmaan Vasemmistoliitto. Suurimpia velkojia olivat Kansa ja STS. HY:n seuraajaksi perustettiin loppuvuonna 1992 "Pirkanmaan Yhteistyö". Uusi lehti ilmestyi noin kerran viikossa vuoteen 1995 asti.


title: Jouluevankeliumi

text: Jouluevankeliumiksi sanotaan Raamatun Luukkaan evankeliumin toisen luvun alkuosaa (jakeet 1-20). Siinä kerrotaan Jeesuksen syntymästä, enkelien ilmoituksesta paimenille Kristuksen syntymästä, paimenten vierailusta Jeesuksen seimen äärellä sekä paimenten levittämästä ilosanomasta, mitä enkelit olivat heille kertoneet tästä lapsesta. Kyseinen evankeliumiteksti luetaan usein jouluna ja sen pohjalta tehdään jouluseimiasetelma. Jouluseimi-perinne elää voimakkaana Italiassa ja on levinnyt sieltä esimerkiksi Espanjaan ja muihin Etelä-Euroopan maihin. Seimiasetelmien tekemisestä syntyi jo 1700-luvulla taidemuoto.


title: Antero Aakkula

text: Antero Aakkula (8. elokuuta 1909, Kangasala – 11. joulukuuta 2006, Colorado Springs, Yhdysvallat) oli majuri ja Lahden suojeluskuntapiirin toinen yleisesikuntaupseeri, joka johti jatkosodan lopussa ja Moskovan välirauhan aikana aseiden hajavarastoinnin, jota joukkotiedotusvälineissä kutsuttiin asekätkennäksi.


title: Antero Aakkula

text: Uransa alussa Aakkula oli palvellut varusmiehenä ja sittemmin ammattiupseerina Lahden varuskunnassa Tampereen rykmentissä. Aakkula valmistui vuonna 1936 kadettikurssilta 18. Kesällä 1944 Aakkula palveli majurina IV armeijakunnassa tiedustelu-upseerina. Hän liittyi 1948 Yhdysvaltain asevoimiin.


title: Antero Aakkula

text: Ennen hajasijoitusta Aakkula toimi syksyllä 1944 Saimaan kanavalla Mustolan sululla IV armeijakunnan esikunnan tiedustelutoimiston päällikkönä. Aakkula ja kolme muuta upseeria saivat 27. syyskuuta 1944 kello 16 everstiluutnantti Usko Haahdilta käskyn ryhtyä suojeluskuntapiirien toisiksi yleisesikuntaupseereiksi, joiden tehtävinä oli johtaa alueellisesti aseiden hajasijoitus. Aakkula sopi Haahdin kanssa siitä, että hänen esimiehensä jääkärieversti Karl-Vilhelm Grünn saisi tietää Aakkulan todellisen tehtävän, koska tunsi tämän hyvin.


title: Antero Aakkula

text: Lahden suojeluskuntapiirissä Aakkulaa auttoi majuri Urho Purhonen. Toiseksi avustajaksi hän sai Lahden tiemestarin kuljetuksia varten. Lisäksi hankittiin johtajat Asikkalasta, Hartolasta, Heinolasta, Hollolasta, Joutsasta, Luhangasta, Nastolasta ja Sysmästä. Heinolassa hajasijoitettava viestikalusto muurattiin porraskäytävän alle.


title: Antero Aakkula

text: Hän kuului "Marttisen miehiin", jotka pakenivat Ruotsin kautta Yhdysvaltoihin. Aakkulaa ei valtiollinen poliisi ehtinyt kuulustella, koska hän pakeni Suomesta ennen sitä. Aakkula oli viimeinen hengissä ollut asekätkijä, joka kuoli Yhdysvaltain asevoimien everstinä 97-vuotiaana. Asekätkennän paljastuttua hän pakeni ensin Ruotsiin ja sieltä Yhdysvaltoihin välttäen näin vankeustuomion. Aakkula oli viimeinen elossa ollut asekätkentäjutussa tuomion saaneista.


title: Antero Aakkula

text: Aakkula palveli Alaskassa, Pohjois-Carolinassa ja Coloradossa sekä Länsi-Saksassa. Aakkula oli Vietnamin sodan veteraani, ja siellä saavuttamistaan ansioista hänet ylennettiin everstiksi 1968. Puolustusvoimain komentaja, amiraali Juhani Kaskeala myönsi Aakkulalle sotilasansiomitalin vuonna 2005.


title: Silmälasikaimaani

text: Silmälasikaimaani ("Caiman crocodilus") on alligaattorien heimoon kuuluva kaimaanilaji.


title: Silmälasikaimaani

text: Silmälasikaimaanikoiras kasvaa kaksi- tai jopa kolmimetriseksi, naaras on pituudeltaan korkeintaan kaksimetrinen. Painoa voi olla jopa 300 kiloa. Nuoret kaimaanit ovat keltaisia, mutta vanhetessaan kuviot tummenevat. Aikuisen väritys, koko ja kallon muoto vaihtelevat asuinseudun mukaan, mutta silmälasikaimaanit ovat yleisväriltään selästä oliivinvihreitä. Selässä on tummia, epäselviä poikkijuovia, sen kyljet ovat harmaankirjavat ja vatsapuoli kellanvihreä. Silmälasikaimaanilla kulkee kuonon tyvestä luinen harjanne, joka reunustaa myös silmiä. Harjanne muistuttaa silmälasinsankoja, josta laji on saanut nimensä.


title: Silmälasikaimaani

text: Silmälasikaimaaneja elää Keski-Amerikan ja Etelä-Amerikan pohjoisosassa. Sen luontainen levinneisyys kulkee Meksikosta Peruun ja Brasiliaan. Silmälasikaimaaneja elää nykyisin myös siirrettynä vieraslajina Kuubassa, Puerto Ricossa ja Yhdysvaltojen Floridassa.


title: Silmälasikaimaani

text: Silmälasikaimaani asustaa järvissä ja kosteilla soilla. Se viihtyy parhaiten hitaasti virtaavissa avoimissa vesistöissä, mutta saattaa löytyä myös lähes umpeen kasvaneista vesistöistä, kunhan vain ruokaa riittää. Silmälasikaimaani on aktiivisimmillaan öisin ja viettää suuren osan ajastaan vedessä hiljaa lojuen. Se siirtyy vuoroin varjoon ja vuoroin aurinkoon sekä vedessä, että maalla. Kaimaani liikkuu yleensä laiskasti, mutta ui nopeasti ja voi tehdä nopeita yllätyshyökkäyksiä voimakkaalla hännällään. Kuivana kautena se voi kaivautua mutaan odottamaan sateita, vaikka toisaalta se hyötyy veden ollessa matalalla, kun se voi napata loukkuun jääneitä kaloja.


title: Silmälasikaimaani

text: Kaimaaninpoikaset syövät lähinnä hyönteisiä, äyriäisiä ja nilviäisiä. Kasvettuaan ne syövät kaloja, sammakoita, kilpikonnia, ja muita matelijoita, vesilintuja ja haaskoja. Toisinaan kaimaanit voivat syödä lajitoveriensa poikasia. Täysikasvuisena silmälasikaimaani voi saalistaa jo pienehköjä nisäkkäitä. Kaimaanit jahtaavat kaloja joskus ryhmänä. Tällöin ne ahdistavat kalaparven yhdessä matalikolle, josta ne on helpompi pyydystää. Tyypillisempi tapa on kuitenkin yllätyshyökkäys hivuttautumalla lähelle saalista ja saaliin nappaaminen nopealla pyrähdyksellä. Silmälasikaimaanin elinikä on yli 25 vuotta.


title: Silmälasikaimaani

text: Silmälasikaimaaneilla on kiima yleensä sadekautena, eli tavallisesti huhti-toukokuussa. Ne kokoontuvat yhteen lisääntymistä varten. Koiraat taistelevat naaraista ja voivat loukkaantua pahastikin. Yleensä isoimmat koiraat pääsevät parittelemaan usean naaraan kanssa. Naaras rakentaa kolmen kuukauden päästä suuren pesäkummun risuista, vesikasveista ja muusta kasviaineksesta. Naaras munii 14-40 munaa. Joskus samassa pesässä on useamman naaraan munat, jotka ne peittävät huolellisesti. Emo vartioi pesää kolme kuukautta ja puolustaa sitä pesärosvoilta. Vähän ennen munien kuoriutumista se kaivaa munat esiin. Poikaset menevät heti kuoriuduttuaan veteen ja ovat heti valmiita saalistamaan emon vartioidessa niitä. Tarpeen tullen emo voi kuivana kautena siirtää poikasia lammikosta toiseen yön aikana, jolloin se pitää yhteyttä poikasiin äänellä ja hajulla.


title: Silmälasikaimaani

text: Silmälasikaimaaneja on runsaasti ja laji on sopeutuvainen. Kokonaiskanta on ainakin miljoona yksilöä. Sitä ei pienen kokonsa vuoksi vainota samalla tavalla kuin isompia krokotiililajeja ja laji on jopa hyötynyt, kun vesistöt on joskus tyhjennetty kilpailijoista. Kuitenkin silmälasikaimaaneja pyydetään paljon alligaattorin nahan korvikkeeksi ja lemmikeiksi, joista Floridan populaatio onkin saanut alkunsa. Monet Etelä-Amerikan valtiot säätelevät lajin metsästystä. Salametsästystä esiintyy kuitenkin yhä.


title: Ftaalianhydridi

text: Ftaalianhydridi on orgaaninen yhdiste (ftaalihapon anhydridi), joka on huoneenlämmössä (20 °C) olomuodoltaan valkoista, kiiltävää kiteistä ainetta, jolla on tunnusomainen haju. Sen kemiallinen kaava on CHO ja rakennekaava CH(CO)O. Ftaalianhydridistä käytetään myös nimityksiä "ftaalihappoanhydridi", "1,2-bentseenidikarboksyylihappoanhydridi" ja "1,3-isobentsofuraanidioni".


title: Ftaalianhydridi

text: Ftaalianhydridin moolimassa on 148,1 g/mol, sulamispiste 131 °C, kiehumispiste 284 °C (sublimoituu), suhteellinen tiheys 1,53 g/cm (vesi = 1,0 g/cm), leimahduspiste 152 °C c.c., itsesyttymislämpötila 570 °C ja CAS-numero 85-44-9. Ftaalianhydridi liukenee hitaasti veteen. Ftaalianhydridi hajoaa joutuessaan kosketuksiin kuuman veden (HO) kanssa, jolloin muodostuu ftaalihappoa (CHO). Ftaalianhydridi voi räjähtää kuumennettaessa sitä kupari(II)oksidin (CuO) ja natriumnitriitin (NaNO) kanssa.


title: Ftaalianhydridi

text: Lyhytaikainen altistuminen ftaalianhydridille ärsyttää voimakkaasti silmiä, ihoa ja hengitysteitä.


title: Leikkiauto

text: Leikkiauto on oikeaa autoa eriasteisella tarkkuudella jäljittelevä leikkikalu. Leikkiautoissa voi olla sitä liikuttava mekanismi, esimerkiksi vieteri, vauhtipyörä tai sähkömoottori. On myös olemassa sähkö- tai polttomoottorilla liikkuvia radio-ohjattavia autoja.


title: Leikkiauto

text: Pienoismalliautot muistuttavat esikuvaansa mahdollisimman tarkasti, eikä niitä yleensä ole tarkoitettu varsinaisiksi leikkikaluiksi.


title: Leikkiauto

text: Ensimmäiset leikkiautot ilmestyivät pikkupoikien leikkeihin melkein heti oikeiden autojen jälkeen. Nämä olivat yleensä puusta itse valmistettuja. Myös sen ajan käsityöläiset valmistivat hienoja leikkiautoja käyttäen metallia materiaalina. Leikkiautoja alettiin valmistaa myös teollisesti sarjatyönä muun muassa pellistä ja niitä myös varustettiin vieterimoottoreilla.


title: Leikkiauto

text: Nykyisin leikkiautoharrastus on suuressa suosiossa autoharrastajien ja -rakentajien keskuudessa. Niitä tuunataan ja maalataan ja niille järjestetään omia näyttelyitä.


title: Leikkiauto

text: Lapsille valmistetaan nykyisin myös istuttavia sähkömoottorilla toimivia pienoisautoja. Aikaisempina vuosikymmeninä suuressa suosiossa olivat myös polku- ja mäkiautot.


title: Joulupukin Kuuma linja

text: Joulupukin Kuuma linja on suomalainen Yleisradion jouluaattoisin alun perin Yle TV1 -kanavalla, nykyään Yle TV2 -kanavalla esitettävä ohjelma, jota on esitetty vuodesta 1991 lähtien. Vuosina 1991–1994 ohjelma lähetettiin osana "Joulupaketti"-nimistä ohjelmakokonaisuutta. Vuonna 1995 "Joulupukin Kuuma linja" ja "Joulupaketti" yhdistettiin yhdeksi pitkäksi ohjelmakokonaisuudeksi. Lapset voivat soittaa ohjelmaan puhelimitse Joulupukille ja keskustella hänen kanssaan. Ohjelmaan voi myös lähettää sähköpostitse tai Internetin kautta jouluterveisiä, joita luetaan ohjelman aikana. Alkuaikoina ohjelmassa luettiin myös katsojien lähettämiä fakseja.


title: Joulupukin Kuuma linja

text:
Puheluiden välissä esitetään jouluaiheisia lastenohjelmia. Perinteisesti ohjelman lopuksi esitetään "Lumiukko"-piirroselokuva. Ohjelma kuvataan suorana Yleisradion studioilla Tampereella. TV1:n lähettäessä ohjelmaa se kuvattiin Helsingin Pasilassa.Joulupukkia esitti vuosina 1991–2005 ja 2007–2011 Kosti Kotiranta. Vuonna 2006 joulupukkia esitti Jukka Nurminen, koska Kotiranta oli estynyt esittämään joulupukkia saamansa aivoinfarktin ja epilepsiakohtauksen vuoksi. Vuonna 2012 Yleisradio kertoi Kotirannan olevan tauolla. Uuden joulupukin henkilöllisyyttä ei paljastettu.
Kotiranta kuoli heinäkuussa 2015.


title: Ust-Janskin ulus

text: Ust-Janskin ulus tai Ust-Janskin piiri (, ) on kunnallinen itsehallintoalue Janan alajuoksun ympärillä Laptevinmeren rannikolla Sahan tasavallan pohjoisosassa Venäjällä. Se rajoittuu idässä Allaihan ja Abyin uluseihin sekä etelässä Moman, lounaassa Verhojanskin ja lännessä Bulunin uluseihin (piireihin). Ust-Janskin piirin pinta-ala on 120 300 km².


title: Ust-Janskin ulus

text: Vuonna 2002 piirissä oli 10 009 asukasta. Tuolloin väestöstä asui kaupunkikunnissa (taajamissa) 5 948 ja maalaiskunnissa 4 061. Naisia oli 48,1 prosenttia väestöstä. Väestö saa elantonsa kullanlouhinnasta, poronhoidosta, kalastuksesta ja turkiskaupasta.


title: Ust-Janskin ulus

text: Asukasluvun kehitys:


title: Ust-Janskin ulus

text: Ust-Janskin ulusin hallinnollinen keskus on Deputatskin taajama. Piiriin kuuluu lisäksi kaksi muuta taajamaa (kaupunkikuntaa) sekä seitsemän maalaiskuntaa, kansallista "naslegia".Piirin alueella sijaitsi aiemmin myös Vlasovon taajama.


title: Mirfak

text: Mirfak ("Alfa Persei", Algenib, α Persei, α Per) on Perseuksen tähtikuvion päätähti ja sijaitsee Melotte 20 -tähtijoukossa. Mirfak on keltainen jättiläinen.


title: Työhevonen

text: Työhevonen on hevostyyppi, joka soveltuu erilaisiin työtehtäviin, kuten kuormien vetämiseen ja peltotöihin. Työhevosella on oltava voimaa, ja sen täytyy kestää fyysistä rasitusta myös vaihtelevissa sääoloissa. Lisäksi sillä on oltava rauhallinen ja oppivainen luonne.


title: Työhevonen

text: Tyypillinen työhevonen on raskasrakenteinen kylmäverinen. Tällaisia rotuja ovat esimerkiksi perchenhevonen ja maailman suurin hevosrotu shirehevonen. Useiden työhevosrotujen kohdalla on jalostuksessa painotettu juuri hevosen kokoa, eikä näiden hevosten juoksukestävyys ole kovinkaan hyvä. Nykyisin, kun työhevosten tarve on vähentynyt, monia rotuja on ryhdytty jalostamaan kevyemmiksi. Suomenhevosen jalostuksessa on kuitenkin huomioitu hevosen kävelynopeus jo silloin, kun kaikki maatilojen työt tehtiin vielä hevosvoimin. Välimatkat olivat pitkiä, minkä vuoksi oli tärkeää, että hevonen veti tyhjän reen ripeästi tukkimetsään sen lisäksi, että jaksoi vetää raskaan kuorman sieltä pois. Kantakirjauskokeessa työhevossuunnalle tarjottavan suomenhevosen on vedettävä kärryillä 500 kg:n kuormaa kilometrin matka alle 10 minuutissa.


title: Työhevonen

text: Hevonen oli ennen koneellistumista useimpien maatalojen ainoa voimanlähde. Sen avulla muokattiin maa, niitettiin, haravoitiin, ajettiin heiniä, kuljetettiin tavaroita, vedettiin metsästä puut ja käytiin kirkossa. Hevosella saatettiin kulkea pitkiäkin, jopa 10–20 kilometrin matkoja.


title: Työhevonen

text: Jotta hevosta voidaan käyttää erilaisiin töihin, täytyy sitä kouluttaa. Vähitellen hevonen oppii tietyt tehtävät niin hyvin, ettei "hevosmiehen" tarvitse kuin vähän vihjata hevoselle, niin se tietää mennä oikeaan paikkaan oikealla tavalla. Esimerkkinä voidaan ottaa maan kääntäminen auralla, jolloin hevonen oppii menemään lähes itsestään oikeaa uraa pellolla. Hevonen oppii myös kulkemaan hitaasti tai nopeasti tarpeen mukaan.


title: Microsoft TechNet

text: Microsoft TechNet on Microsoft Oy:n kehittäjä- ja alustayksikkö. Se tarjoaa uutisia, koulutusta, tuotetietoutta sekä hyötyohjelmia. Palvelu on suunnattu ohjelmistokehittäjille ja järjestelmäasiantuntijoille. TechNet -kirjastosta löytyy huomattava määrä yksityiskohtaista tietoa Microsoftin tuotteista kuten käyttöjärjestelmistä, tietokannoista, sovelluksista ja infrastruktuureista. TechNet sisältää myös ongelmanratkaisuosion, josta voi löytää ratkaisuja useisiin Windows -käyttöjärjestelmien ja tuotteiden ongelmatilanteisiin.


title: Microsoft TechNet

text: Sysinternals on yritys, joka yhdistettiin TechNettiin jokin aika sitten, jotta pienien hyötyohjelmien tarjontaa voitiin laajentaa.


title: Gene Sharp

text: Gene Sharp (s. 21. tammikuuta 1928 North Baltimore, Ohio) on politiikan tutkija, kirjailija ja Albert Einstein -instituutin perustaja, joka tutkii väkivallatonta vastarintaa ja edistää sen käyttöä.


title: Isak Saba

text: Isak Mikal (Mikkel) Saba (15. marraskuuta 1875–1. kesäkuuta 1921) oli saamelainen opettaja ja poliitikko. Hän oli Ruijan työväenpuolueen edustaja Norjan Suurkäräjillä vuosina 1907–1912.


title: Isak Saba

text: Saba on ehkä kuuluisin siitä, että hän on sanoittanut saamelaisten kansallislaulun, "Sámi soga lávlla" eli "Saamen suvun laulu".


title: Microsoft Developer Network

text: Microsoft Developer Network (lyh. MSDN) on osasto Microsoftilla ohjelmiston kehittäjille, tuottajille, tutkijoille sekä testaajille. Osaston tehtävänä on myös ylläpitää suhteita muiden yritysten ohjelmistokehitysosastoihin.


title: Suomen Varjoliitokerho

text: Suomen Varjoliitokerho ry on Suomen ensimmäinen pelkästään varjoliitoon keskittyvistä kerhoista. Se on perustettu vuonna 1991 ja aktiivisia lentäjiä kerhossa on noin 15. Kerho harjoittaa toimintaa kesäisin pääasiassa Joensuun ja Kiteen lentokentillä sekä talvella Pyhäselän jäällä. Rinnelentoa harrastetaan länsituulella Mustavaaralla sekä talvisin itätuulella Kolilla.


title: Beta Ursae Minoris

text: Beta Ursae Minoris (β UMi / β Ursae Minoris) eli Kochab on Pienen karhun () tähdistön toiseksi kirkkain tähti. Sen näennäinen magnitudi on 2,1 ja se sijaitsee 16 asteen päässä Pohjantähdestä. Kochab on oranssi jättiläinen ja on 110 valovuoden etäisyydellä Maasta. Se on 130 kertaa Aurinkoa kirkkaampi ja sen pintalämpötila on noin neljätuhatta kelviniä.


title: Beta Ursae Minoris

text: Sekä Kochab että sen naapuri Pherkad näkyvät paljain silmin. Aikavälillä 1500 eaa. – 500 jaa. nämä olivat Maan pohjoinen kaksoisnapatähti. Kumpikaan niistä ei kuitenkaan ollut yhtä tarkasti pohjoisessa kuin Pohjantähti nykyisin. Kochabia ja Pherkadia edeltävä napatähti on Thuban ja seuraava Pohjantähti. Napatähtien vaihtuminen johtuu Maan prekessioliikkeestä.


title: Beta Ursae Minoris

text: Kochab-nimen alkuperää ei tunneta. Se on joskus liitetty heprean kielen tähteä tarkoittavaan sanaan. Nimi Kochab voi olla peräisin myös arabian kielen sanasta كب (al-kawkab), joka tarkoittaa tähteä.


title: Viron filharmoninen kamarikuoro

text: Viron filharmoninen kamarikuoro eli "Eesti Filharmoonia Kammerkoor" (EFK) (engl. "Estonian Philharmonic Chamber Choir") perustettiin vuonna 1981. Se on yksi maailman arvostetuimmista ja tunnetuimmista kuoroista. Kuoron perustaja Tõnu Kaljuste toimi sen taiteellisena johtajana ja ykkösjohtajana 20 vuotta. 2001–2007 toimi kuoron taiteellisena johtajana brittiläinen Paul Hillier. Nykyään kuoroa johtaa hollantilainen Daniel Reuss (s. 1961).


title: Viron filharmoninen kamarikuoro

text: Kuoron ohjelmistoon kuuluu musiikkia gregoriaanisesta kirkkolaulusta nykypäivään ja orkesterisäestyksellisistä teoksista a cappella -sävellyksiin. Viron filharmoninen kamarikuoro on levyttänyt muun muassa virolaisten säveltäjien Arvo Pärtin ja Veljo Tormiksen kuoromusiikkia.


title: Viron filharmoninen kamarikuoro

text: Kuoro tekee säännöllisiä konserttimatkoja ulkomaille ja on esiintynyt toistamiseen arvostetuissa musiikkitapahtumissa kuten BBC Proms -festivaalilla Lontoossa kesällä 2005 ja syksyllä 2007, Salzburg Festspiele- ja Edinburghin festivaaleilla (2008). Vuosittain esiintymisiä kertyy 60–70. Kuoro on voittanut arvostetun Grammy-palkinnon v. 2006 sarjassa Paras kuorolevy (”Da Pacem”, Harmonia Mundi USA). Suomessa kuoro on vieraillut toistamiseen Siuntiossa Lux Musicae -festivaalilla.


title: Pan Am

text: Pan American World Airways (yleinen kutsumanimi Pan Am) oli vuonna 1927 perustettu lentoyhtiö. Se oli Yhdysvaltojen merkittävin kansainvälisten lentojen lentäjä aina 1930-luvulta konkurssiinsa 1991 saakka. Yhtiön kaikkien koneiden nimet alkoivat sanalla "Clipper".


title: Pan Am

text: Samalla nimellä on tämän jälkeen toiminut kaksi halpalentoyhtiötä: ensimmäinen vuosina 1996–1998 ja toinen, joka lopetti toimintansa 2004.


title: Pan Am

text: Pan Am aloitti vesitasoyhteytenä Key Westissä, Floridassa vuonna 1927, josta se laajensi toimintaansa Keski- ja Etelä-Amerikan reiteille 1920-luvun lopulla ja 1930-luvun alussa. Vuonna 1937 Pan Am aloitti ensimmäisen reittilennon Eurooppaan. Lähes koko 30-luvun ajan Pan Am käytti lähinnä Sikorsky S-40-, Sikorsky S-42- ja Martin M-130 -koneita. Vuoden 1939 alussa Pan Am hankki kuusi suurta pitkän matkan Boeing 314 -konetta


title: Pan Am

text: Toisen maailmansodan aikana suurin osa Pan Amin koneista otettiin armeijan käyttöön.


title: Pan Am

text: Sodan jälkeen Pan Am uusi nopeasti laivastoaan hankkimalla nopeampia lentokoneita, kuten Boeing 377-, Douglas DC-6-, ja Lockheed Constellation -koneita. Sodan jälkeen aloitettiin ehkä Pan Amin kuuluisimmat lennot: Pan Amin lento 001 lähti San Franciscosta ja lensi maailman ympäri laskeutuen Honolulussa, Tokiossa, Hongkongissa, Bangkokissa, Kalkutassa, Delhissä, Beirutissa, Istanbulissa, Frankfurtissa, Lontoossa ja New Yorkissa. Pan Amin lento 002 puolestaan kiersi maapallon itään päin. Lentoja lennettiin toisen maailmansodan jälkeen lähes 40 vuotta.


title: Pan Am

text: Suuren kilpailun takia Pan Am alkoi investoida lentämisen uusiin innovaatioihin, kuten suihkumoottori- ja laajarunkolentokoneisiin, ja hankki Douglas DC-8- ja Boeing 707 -koneita. Boeing 707 -koneiden istuinjärjestystä muutettiin viidestä rinnakkaisesta isuimesta kuuteen Pan Amin painostuksesta. Atlantin ylittävä vuoro New Yorkista Pariisiin aloitettiin 26. lokakuuta 1958 Boeing 707 -koneella nimeltään "Clipper America".


title: Pan Am

text: Pan Am oli Boeing 747 -konetyypin ensimmäinen tilaaja: se tilasi 25 konetta huhtikuussa 1966. 15. tammikuuta 1970 Yhdysvaltain ensimmäinen nainen Pat Nixon kastoi Pan Amin ensimmäisen 747-koneen Washingtonin Dullesin kansainvälisellä lentokentällä. Kastaminen tapahtui normaalista samppanjapullon rikkomisesta poiketen ruiskuttamalla punaista, valkoista ja sinistä vettä koneen päälle. Pan Am lensi ensimmäisen 747-vuoron illalla 21. tammikuuta 1970, kun "Clipper Victor" lensi New Yorkista Lontooseen.


title: Pan Am

text: Vuoden 1973 energiakriisi nosti voimakkaasti lentoyhtiöiden kuluja. Yhtiö kärsi myös eräistä liittovaltion määräyksistä. Liikennerajoitusten vapautus vuonna 1979 salli Pan Amin ryhtyä kilpailemaan myös kotimaanliikenteestä Yhdysvalloissa, minkä se teki ostamalla National Airlines -yhtiön tarjouskilvassa vuonna 1980. Yhtiöstä maksettu ylihinta pakotti Pan Amin karsimaan toimintojaan, minkä se teki myymällä koko Tyynenmeren toimintonsa United Airlinesille vuonna 1985.


title: Pan Am

text: Persianlahden sota elokuussa 1990 vähensi merkittävästi Atlantin ylilentoja, ja Pan Am joutui myymään merkittävimmän reittinsä Lontoon Heathrowiin United Airlinesille, jolloin sille jäi vain kaksi päivittäistä lentoa Lontoon Gatwickiin. Yhtiö julistettiin konkurssiin tammikuussa 1991. Delta Air Lines osti yhtiön toiminnot ja rahoitti tappiollista yhtiötä loppuvuoden, kunnes viimeiset toiminnot lopetettiin 4. joulukuuta 1991.


title: Pan Am

text: Pan Amin lentokoneet olivat osallisena 75 onnettomuudessa, monet niistä olivat vakavia. Ensimmäinen tapahtui 16. heinäkuuta 1932, kun Ford Trimotor törmäsi vuorenrinteeseen Vitacurassa, Chilessä. Kaikki yhdeksän koneessa ollutta menehtyivät.


title: Boffaus

text: Boffaus (myös "bofferointi") on miekkailua boffereilla eli pehmustetuilla miekoilla, kilvillä, keihäillä ja muilla keskiaikaisilla asetyypeillä. Boffaus on oma lajinsa, jota harrastetaan sellaisenaan ympäri Suomea ja maailmaa. Sitä käytetään yleisesti myös liveroolipeleissä mallintamaan miekkataisteluita. Boffauksen suosio on kasvamassa Suomessa koko ajan. Boffausta harrastetaan kaksintaisteluina, pienissä ryhmissä ja suurina taisteluina erityisesti vuotuisissa Sotahuuto-tapahtumissa.


title: Boffaus

text: Boffaus on lajina turvallinen, jos käytetyt bofferiaseet on tehty tarkoin turvallisten ohjeiden mukaiseksi. Aseiden pehmustamisen lähtökohtana on se, että lajin harrastaja ei tarvitse erillisiä suojavarusteita aloittaakseen. Kypärän käyttö on kuitenkin suositeltavaa, samoin alasuojien.


title: Boffaus

text: Yleisiä turvallisuusohjeita asetta tehdessä on, että runkoputki ei saa katketessaan sälöytyä teräväksi. Runkoputken pitää myös mieluummin taipua tai katketa kuin rikkoa ihmisen luita. Yleisin käytetty runkomateriaali on PVC-muoviputki. Aseen tulee olla pehmustettu vähintään 15 mm paksulla putkieristeellä kauttaaltaan, kädensijaa lukuuottamatta. Ne osat joilla on tarkoitus osua vastustajaan tai yleensä kuvaavat aseen teriä tai vaikuttavia osia, on pehmustettava vähintään 23 mm kerroksella solumuovia, joskin suositus on käyttää paksumpaa 15 mm pehmustetta, jolloin terien pehmusteena on 15 mm + 15 mm eristeet.


title: Boffaus

text: Aseen runkoputki ei saa tuntua mistään kohtaa pehmusteen läpi asetta sormin tunnusteltaessa. Erityisesti aseen kärkien on oltava hyvin pehmustettu. Pistokärki ei saa mahtua kokonaisuudessaan silmäkuoppaan. Aseilla joilla on tarkoitus tehdä pistoja, tulee olla pehmustettu pistokärki jossa on aseen koosta riippuen vaahtomuovia pehmusteena. Miekan pistokärjessä vaahtomuovia tulee olla 5–10 cm keihäässä 15–40 cm.


title: Boffaus

text: Ulkonäkösyistä sekä pehmustevaurioiden vähentämiseksi aseet päällystetään yleensä ilmastointiteipillä.


title: Boffaus

text: Eri bofferiryhmissä on hieman erilaisia sääntöjä osumien laskemisen suhteen. Joissakin ryhmissä päähän lyöminen on kokonaan kielletty, mutta useimmissa pääosumat sallitaan. Tämän katsotaan lisäävän lajin turvallisuutta, kun päätä opetellaan aktiivisesti suojaamaan. Jotkut ryhmät jättävät sormiosumat laskematta.


title: Boffaus

text: Yleisesti vakiintuneiden sääntöjen mukaan osuma päähän tai keskivartaloon on tappava. Myös molempien käsien tai jalkojen menettämisestä seuraa kuolema. Mikäli osuma tulee raajaan, ei raajaa saa tämän jälkeen käyttää. Esimerkiksi jalkaan tulleen osuman jälkeen jalalle ei saa laskea painoa, vaan haavoittuneen tulee joko käydä taistelemaan polvilleen tai hyppiä toisella jalalla. Käteen tulleen osuman jälkeen aseen saa nopeasti vaihtaa terveeseen käteen, jonka jälkeen haavoittunutta kättä ei saa käyttää. Harrastus ei pyri simuloimaan realistista taistelua, vaan on itsenäinen pehmustetuilla aseilla käytävä laji. Näin ollen kivun näytteleminen ei kuulu asiaan; myöskään verenhukkaa tai osumien vakavuutta ei arvioida, ainoastaan kevytkin osuma on aina hyväksyttävä. Kevyidenkin osumien laskeminen perustuu siihen, että lajilla ei ole yleisiä suojavarustevaatimuksia ja siten hyväksyttävän osuman kovuuden määrittäminen voisi aiheuttaa helposti ei-toivottavaa kovaa lyömistä. Boffaus on ennen kaikkea tekniikka-, ei voimalaji.


title: Boffaus

text: Boffauksessa käytetään toisinaan haarniskoita. Yleensä haarniskat antavat suojaamaansa osumakohtaan yhden panssaripisteen. Osuma tähän kohtaan vie panssaripisteen ja vasta seuraava osuma samaan osumakohtaan aiheuttaa vahinkoa. Haarniskoiden tyylin ja materiaalin tulee olla jossain määrin keskiaikaista haarniskaa muistuttavia. Tyypillisin boffauksessa käytetty haarniska on rengaspanssari. Yleisesti ottaen eri haarniskatyypeillä on vakiintuneet vaatimukset siitä, mikä hyväksytään panssaripisteen arvoiseksi suojaksi.


title: Boffaus

text: Suomessa on noin 40–60 ryhmää, jotka boffaavat enemmän tai vähemmän säännöllisesti. Ryhmiä on lähes jokaisessa suuremmassa kaupungissa. Lisäksi boffausta harrastetaan erilaisilla treenileireillä ja taistelutapahtumissa. Suomalaisten boffaustapahtumien kalenteri löytyy SotahuutoWikistä. Lisäksi ryhmät järjestävät vuosittain lukuisia suljettuja treenitapahtumia, ja suomalaiset ovat osallistuneet satunnaisesti Virossa käytäviin bofferitaistelutapahtumiin. Myös jotkut seurakunnat ovat järjestäneet nuoremmille harrastajille boffauskerhoja.


title: Boffaus

text: Boffauksen vuosittainen päätapahtuma on Sotahuuto. Se järjestettiin ensimmäistä kertaa vuonna 2005 ja on kerännyt vuosi vuodelta enemmän osallistujia, yltäen vuonna 2009 jo noin 600:aan. Sotahuudossa kaksi tai useampaa armeijaa taistelevat suuria kenttä- ja metsätaisteluita kokonaisen viikonlopun ajan.


title: Boffaus

text: Vuoteen 2006 mennessä Suomen suurimman boffaustapahtuman Sotahuuto 2006 tilastojen perusteella harrastajien keski-ikä oli 18,9 vuotta. Naisten osuus harrastajista on noin 10 %.


title: Boffaus

text: Yleisesti boffausharrastukselle ei ole määritelty ikärajaa. Sotahuudossa se on kuitenkin 15 vuotta ja sitä myöten useimmissa muissa tapahtumissa. Treenileireillä ikärajat ovat olleet joustavampia, samoin kuin ryhmien omissa boffausharjoituksissa. Viikkotreenien ikäraja on täysin ryhmästä riippuvainen, mutta harvemmissa treeneissä on nähty alle 12–13-vuotiaita. Yleisesti ottaen kysymys on kuitenkin treenaajien kypsyydestä ja koosta eikä niinkään iästä.


title: Boffaus

text: Tyypillisesti muualla maailmassa boffaus liitetään voimakkaammin liveroolipelaamiseen kuin Suomessa, missä lajit ovat voimakkaasti eriytyneet. Myös ase- ja taistelusäännöissä on suurta vaihtelua maittain ja ryhmittäin.


title: Boffaus

text: Boffaus Yhdysvalloissa muistuttaa varusteiltaan suomalaista. Useissa Euroopan maissa sen yhteys liveroolipeleihin on erityisen vahva ja eurooppalaiset bofferiaseet eroavat materiaaleiltaan ja tyyliltään suomalaisista. lasikuiturunko ja lateksipäällyste ovat yleisiä Euroopassa kun taas Yhdysvalloissa PVC-runko ja ilmastointiteippipäällyste ovat yleisempiä.


title: Venetsian biennaali

text: Venetsian biennaali () on merkittävä kansainvälinen nykytaidenäyttely. Tapahtuma järjestetään joka toinen vuosi (parittomina vuosina) Venetsiassa Italiassa.


title: Venetsian biennaali

text: Venetsian elokuvajuhlat ovat osa biennaalia, samoin vuodesta 1980 järjestetty Venetsian arkkitehtuuribiennaali, joka järjestetään parillisina vuosina.


title: Venetsian biennaali

text: Biennaalin kävijämääräksi on vakiintunut noin puoli miljoonaa vierailijaa. 57:s Venetsian biennaali järjestetään 13. toukokuuta – 27. marraskuuta 2017, ja sen pääkuraattorina toimii ranskalainen Christine Macel. Suomen osallistumisesta Venetsian biennaaliin vastaa Frame Contemporary Art Finland.


title: Venetsian biennaali

text: Venetsian kaupunginhallituksen päätöksellä vuonna 1893 perustettiin "kansallinen taiteellinen näyttely", joka pidettäisiin Savoijin (eli Italian) kuninkaan Umberto I:n ja hänen vaimonsa Margheritan hopeahääpäivän kunniaksi. Näyttelyn suunnitteluun osallistui Venetsian silloinen pormestari Riccardo Selvatico menestyksellisesti. Biennaalin järjestämiseen saatiin vaikutteita Münchenin Secession-taideryhmistä. Mukaan päätettiin kutsua merkittävimpiä ulkomaisia ja italialaisia taiteilijoita sekä sallia mukaan myös kutsumattomien italialaisten taidemaalareiden ja kuvanveistäjien teoksia.


title: Venetsian biennaali

text: Ensimmäinen näyttely järjestettiin vuonna 1895, jolloin siihen osallistui taiteilijoita 15 maasta. Ensimmäisessä "Venetsian kaupungin kansainvälisessä taidenäyttelyssä" kävi yli 200 000 vierailijaa. Se nimettiin myöhemmin biennaaliksi, koska se järjestettiin joka toinen vuosi. Siitä lähtien biennaali on järjestetty lähes säännöllisesti joka toinen vuosi maailmansotien aiheuttamia katkoksia lukuun ottamatta.


title: Venetsian biennaali

text: Ensimmäisenä vuonna jaettiin kaksi ensimmäistä palkintoa. Näyttelyn skandaalin aiheutti Giacomo Grosson maalaus "Korkein tapaaminen", jossa kuvattiin kuollut mies arkussa, jonka ympärillä oli neljä alastonta naishahmoa. Se voitti kuitenkin yleisöäänestyksen, mikä herätti vielä suuremman kohun.


title: Venetsian biennaali

text: Vuoden 1974 näyttely omistettiin kokonaan Chilelle kulttuurisena protestina diktaattori Augusto Pinochetin vallankaappaukselle.


title: Venetsian biennaali

text: Biennaalin historiallinen pääpaikka on "Giardini di Castello", puisto Venetsian keskustan läheisyydessä. Siellä siljaitsee 29 eri maiden rakentamaa ja omistamaa näyttelypaviljonkia, jotka edustavat yleensä kansallisromanttisia tai modernistisia tyylisuuntia eri ajoilta. Myös Italian paviljonki sijaitsee Giardinissa. Toinen keskeinen näyttelypaikka on vuodesta 1980 biennaalikäytössä ollut vanha telakka-alue "Arsenale".


title: Venetsian biennaali

text: Biennaali on levittäytynyt vähitellen eri puolille kaupunkia kirkkoihin, gallerioihin, palatseihin, aukioille ja muualle ulkotiloihin. Nämä rinnakkaistapahtumat keräävät varsinaisen näyttelyn lisäksi myös paljon kävijöitä. Biennaalin aikana järjestetään kaupungin taidemuseoissa tavallisesti useita muita taidenäyttelyitä ja -tapahtumia.


title: Venetsian biennaali

text: Ensimmäiset biennaaleissa mukana olleet suomalaistaiteilijat olivat Keski-Euroopassa tai Italiassa työskennelleitä taiteilijoita, jotka saivat tiedon näyttelystä taiteilijaystäviltään ja saattoivat esiintyä eri maista olevien taiteilijoiden joukossa riippuen siitä, missä maassa he työskentelivät. He eivät siis edustaneet Suomen suurruhtinaskuntaa biennaaleissa. Akseli Gallen-Kallelalla oli biennaalissa oma sali vuonna 1914. Virallisesti ja säännöllisesti Suomen osallistuminen alkoi vasta vuonna 1954, jolloin taiteilijavalinnat teki Suomen Taideakatemia. Näyttelyssä oli esillä Wäinö Aaltosen ja Tyko Sallisen teoksia. Wäinö Aaltosen osallistumista Venetsian biennaaliin oli harkittu jo aiemmin 1930- ja 1940-luvulla. Myös Suomen omasta paviljongista biennaalissa haaveiltiin 1930-luvulla.


title: Venetsian biennaali

text: Alvar Aalto suunnitteli Suomelle puurakenteisen paviljongin, jota kutsutaan nimellä Aalto-paviljonki, ja joka valmistui vuonna 1956. Ensimmäisessä Aalto-paviljongissa pidetyssä näyttelyssä oli esillä Helene Scherfbeckin teoksia. Vuodesta 1962 lähtien vuoteen 2009 Suomi esittäytyi yhteispohjoismaisessa Sverre Fehnin suunnittelemassa paviljongissa Ruotsin ja Norjan kanssa. Vuonna 2011 siirryttiin vuorottelujärjestelmään. Pohjoismaisessa paviljongissa nähtiin vuonna 2011 Ruotsin näyttely, vuonna 2013 Suomen ja vuonna 2015 Norjan näyttely. Yhteisnäyttelyihin palataan jälleen vuonna 2017, jolloin Pohjoismaisen paviljongin kuraattorina toimii ruotsalainen Mats Sjernstedt. Suomi eroaakin biennaalissa esittäytyvistä muista maista siten, että sillä on nykyään mahdollisuus esittää teoksia kahdessa kansallisessa paviljongissa: sekä Aalto-paviljongissa että Pohjoismaisessa paviljongissa.


title: Venetsian biennaali

text: Vuonna 2017 Suomea biennaalissa ja Aalto-paviljongissa edustavat Erkka Nissinen ja Nathaniel Mellors. Näyttelyn kuratoi hollantilainen De Hallen Haarlem -museon kuraattori Xander Karskens.


title: Venetsian biennaali

text: Suomen paviljonki oli Alvar Aallon ensimmäinen Italiaan toteutettu työ, ja se oli tarkoitettu alkunperin väliaikaiseksi rakennelmaksi. Paviljonkia ei kuitenkaan purettu näyttelyn jälkeen. Vuodesta 1962 vuoteen 2007 asti Suomen paviljonkia vuokrattiin Islannille, Argentiinalle ja Portugalille. Vuonna 2007 paviljongissa esittäytyi jälleen suomalainen taiteilija, Maaria Wirkkala. Siitä lähtien Aalto-paviljonki on ollut jälleen Suomen näyttelykäytössä.


title: Venetsian biennaali

text: Biennaalihistoriansa aikana Suomi on ollut kuitenkin useammin esillä Pohjoismaisessa paviljongissa kuin Aalto-paviljongissa. Vuonna 1962 valmistuneen Pohjoismaisen paviljongin suunnitteli norjalainen Sverre Fehn, ja suunnittelu järjestettiin kutsukilpailuna vuonna 1958. Betonirakenteinen paviljonki sijaitsee keskeisellä paikalla Giardini-näyttelypuistossa ja rakennus suunniteltiin ympäröivän puiston ja kasvillisuuden ehdoilla.


title: Mikko Mallikas

text: Mikko Mallikas tai Alfons Jokinen () on ruotsalaisen Gunilla Bergströmin kirjoittamien lastenkirjojen päähenkilö. Kirjojen pohjalta on tehty myös televisiosarja, elokuvia, näytelmiä ja musiikkia.


title: Mikko Mallikas

text: Suomen televisiossa esitetyissä piirretyissä Alfons Åberg on käännetty Alfons Jokiseksi, suomennetuissa kirjoissa hahmon nimi on puolestaan Mikko Mallikas. Jälkimmäistä nimeä on käytetty myös myyntivideoissa ja DVD-tallenteissa.


title: Mikko Mallikas

text: Mikko Mallikas -televisiosarjassa suomenkielisenä kertojaääneinä toimivat Heikki Määttänen ja Vesa Hämes. Yleisradiossa vuonna 1982 ja 2012 alkaneessa televisiosarjoissa, jossa seikkaili Alfons Jokinen, kertojaäänenä toimi Lars Svedberg.


title: Ludwig Büchner

text: Friedrich Karl Christian Ludwig Büchner (29. maaliskuuta 1824 Darmstadt – 1. toukokuuta 1899 Darmstadt) oli saksalainen filosofi ja lääkäri, joka tunnetaan 1800-luvun tieteellisen materialismin kannattajana.


title: Ludwig Büchner

text: Vuosien 1842 ja 1848 välisenä aikana Büchner opiskeli fysiikkaa, kemiaa, kasvitiedettä, mineralogiaa, filosofiaa ja lääketiedettä Giessenin yliopistossa, josta hän valmistui vuonna 1848 väitöskirjalla "Beiträge zur Hall’schen Lehre von einem excitomotorischen Nervensystem", joka käsitteli Albrecht von Hallerin teoriaa hermostosta. Myöhemmin hän jatkoi opintojaan Strasbourgin ja Würzburgin yliopistoissa. Jälkimmäisessä hän opiskeli patologiaa Rudolf Virchowin kanssa. Vuonna 1852 hänestä tuli lääketieteen lehtori Tübingenin yliopistossa. Tällöin hän julkaisi teoksensa "Kraft und Stoff: Empirisch-naturphilosophische Studien" (suom. "Voima ja aine"), jossa hän puolusti aineen ja voiman häviämättömyyttä. Tämän teoksen vahva materialismi suututti vastapuolta siinä määrin, että hän joutui luopumaan virastaan Tübingenissä. Hän vetäytyi Darmstadtiin, jossa jatkoi lääkärinä kirjoittaen artikkeleita patologiasta ja fysiologiasta. Myöhemmin hän jatkoi materialismin puolustusta muissa teoksissaan.


title: Ludwig Büchner

text: Büchnerin ajattelua arvioitaessa tulee muistaa, että hän oli ensi sijassa fysiologi, ei filosofi. Hän halusi ensi sijassa vastustaa edeltäjiensä romanttista idealismia ja teologisia maailmanselityksiä. Luonto oli hänelle puhtaasti fysikaalinen: sillä ei ollut erillistä tarkoitusta, ei tahtoa, ei ulkopuolisen arvovallan asettamia lakeja eikä yliluonnollisia moraalisia palkkioita tai rangaistuksia. Büchnerin materialismi toimi saksalaisen vapaa-ajattelun perustana. Vuonna 1881 hän perusti Frankfurtissa Saksan vapaa-ajattelijoiden yhdistyksen Deutsche Freidenkerbundin, jossa maan ateistit kokoontuivat ensimmäistä kertaa yhdessä.


title: Ludwig Büchner

text: Näytelmäkirjailija Georg Büchner oli Ludwig Büchnerin vanhempi veli.


title: Ton van Klooster

text: Anton ("Ton") Willem van Klooster (17. helmikuuta 1954, Hilversum, Pohjois-Hollanti), on alankomaalainen entinen uimari, joka osallistui kotimaansa riveissä kesäolympialaisiin 1972. Siellä hän karsiutui 400 ja 1500 metrien vapaauinneissa alkuerissä. Kesäolympialaisissa 1992 van Klooster toimi Alankomaiden uintimaajoukkueen päävalmentajana.


title: Leipäjono

text: Leipäjono on Suomessa 1990-luvun laman aikaan vakiintunut nimitys eri tahojen jakamalle sosiaaliselle ruoka-avulle. Nimi tulee Pelastusarmeijan harjoittamasta leipien jakelusta. Pelastusarmeija on järjestänyt elintarvikkeiden jakelua Helsingin Kalliossa. Toiminta sai kansainvälistä huomiota osakseen lehdistössä 1990-luvun alussa. Myös Veikko Hursti jakoi leipää Kalliossa vuosikymmenten ajan ja hänen poikansa Heikki Hursti on jatkanut toimintaa. Jakelupisteitä on myös muualla pääkaupunkiseudulla sekä Tampereella. Vuoden 2012 lopulla valmistuneen tutkimuksen mukaan pääkaupunkiseudulla kolmasosa leipäjonoissa käyvistä on lapsiperheitä .


title: Leipäjono

text: Helsingin leipäjonoihin on kohdistettu kritiikkiä ja ruoan jonottamista kadulla on pidetty nöyryyttävänä. Osa helsinkiläisistä on valittanut leipäjonojen aiheuttavan häiriöitä ja alentavan asuntojen hintoja Helsinginkadulla. Hyväntekeväisyystyöntekijä Heikki Hursti kiisti väitteet, mutta ilmoitti, että ruoanjakelu Helsinginkadulla lopetetaan. Helsingin kaupunki yrittää kuitenkin löytää asiaan sopuratkaisua. Kallion kaupunginosassa on noussut kansanliike, ns. Kallio-liike, suvaitsevan kaupunkilaisuuden puolesta. Suuri joukko asukkaita on huolissaan siitä, että yritykset häätää Hurstin leipäjono romuttavat Kallion maineen rosoisena ja moniarvoisena kaupunginosana. Poliittisesti sitoutumaton Kallio-liike syntyi vastareaktiona ns. Nimby-ilmiölle eli "ei minun takapihalleni" –ajattelulle.


title: Petrus Capualainen

text: Petrus Capualainen (, k. 1214) oli italialainen skolastinen filosofi ja teologi sekä kardinaali. Hän oli kotoisin Capuasta. Hänet nimitettiin kardinaalidiakoniksi vuonna 1193 ja kardinaalipapiksi vuonna 1200. Hän toimi paavi Innocentius III:n legaattina neljännellä ristiretkellä. Hänen tunnetuin teoksensa on summa "Alphabetum in artem sermocinandi", joka on kirjoitettu noin vuosina 1201-02.


title: Lohjanharju

text: Lohjanharju eli Lohjanselkä on ensimmäisen Salpausselän läntinen osa, joka ulottuu Hankoniemen eteläkärjestä Lahden länsipuolelle. Sen pituus on 200 kilometriä. Ensimmäinen Salpausselkä jatkuu merenalaisena edelleen Hankoniemestä länteen ja idässä Joensuun seudulle saakka.


title: Lohjanharju

text: Ensimmäisen Salpausselän reunamuodostuma muodostui jääkauden päättyessä noin 10 000 vuotta sitten, kun jään reuna pysähtyi ja sulamisvedet kuljettivat hiekkaa ja soraa. Sora- ja hiekkakerrosten paksuus on noin 30 metriä, paikoin 50 metriä. Korkeusero Lohjanjärven pintaan on suurimmillaan 85 metriä. Reunamuodostumasta on monin paikoin kaivettu soraa, mikä vaarantaa pohjavesiä. Säästyneet osat on liitetty harjujensuojeluohjelmaan.


title: Bernardus Trilialainen

text: Bernardus Trilialainen ("Bernard de Trilia", n. 1240-1292) oli ranskalainen skolastinen filosofi ja teologi. Hän kuului dominikaaneihin ja oli varhaisimpia tomisteja eli Tuomas Akvinolaisen kannattajia. Hänen tunnetuin teoksensa on "Quaestiones de cognitione animae separatae a corpore" ("Kvestio sielun tietokyvystä sen erottua ruumiista") noin vuodelta 1285. Teos käsittelee Tuomaan oppia sielusta ruumiin substantiaalisena muotona ja siitä seuraavia ongelmia koskien sielun tilaa sen ollessa erossa ruumiista. Bernarduksen käsittelemiä kysymyksiä ovat muun muassa, voiko ruumiiton sielu tietää tai muistaa mitään, voiko Jumala nostaa tällaisen sielun näkemään itsensä kasvoista kasvoihin ja onko tällainen näkeminen ihmisillä yhtä täydellistä kuin enkeleillä.


title: Sámi soga lávlla

text: Sámi soga lávlla eli Saamen suvun laulu on Isak Saban kirjoittama runo, joka julkaistiin Saǥai Muittalægje -lehdessä vuonna 1. huhtikuuta 1906. Saamelaiskonferenssissa vuonna 1986 päätettiin käyttää runoa saamelaisten kansallislauluna. Arne Sørli sävelsi laulun ja melodia hyväksyttiin Helsingissä pidetyssä 15. Saamelaiskonferenssissa vuonna 1992. Teksti on käännetty kaikille saamelaiskielille.


title: Sami Häppölä

text: Sami Häppölä (s. 11. maaliskuuta 1972 Helsinki) on entinen suomalainen kaukalopalloilija.


title: Sami Häppölä

text: Häppölä on Suomen menestyneimpiä kaukalopalloilijoita. Hän on voittanut 14 SM-mitalia, joista kahdeksan on kultaista. Häppölä on ollut neljästi runkosarjan ja kahdesti pudotuspelien paras pistemies. Neljä kertaa vuoden kaukalopalloilijaksi valittu Häppölä oli mukana myös vuonna 2000 Suomen MM-kultajoukkueessa.


title: Sami Häppölä

text: Bewe Sportia edustava Häppölä nousi Kaukalopalloliigan eniten otteluita pelanneeksi pelaajaksi 10. joulukuuta 2006 ohi Hannu Suorsan, kun Bewe voitti Porin Kärpät 5–3. Häppölällä oli ottelun jälkeen kasassa 405 ottelua tehoin 462+685. 25. tammikuuta 2009 Häppölä nousi kaukalopalloliigan kaikkien aikojen pistepörssin kärkeen Suorsan ohi. Tuolloin hänen pistemääränsä oli 453 ottelussa 1278 pistettä (520 + 758). Hänellä on myös yhden ottelun piste-ennätys, 14 pistettä, jonka hän on saavuttanut kaksi kertaa.


title: Sami Häppölä

text: Sami Häppölän pikkuveli Toni Häppölä on pelannut jääkiekon SM-liigaa HIFK:ssa, Porin Ässissä, Espoon Bluesissa, KalPa:ssa ja HPK:ssa


title: Sami Häppölä

text: Kaukalopallon lisäksi Sami Häppölä on pelannut nuorempana kilpatasolla jääkiekkoa (HIFK:n junioreissa ja 2-divisioonassa pääkaupunkiseudun joukkueissa)


title: Sami Häppölä

text: Häppölä lopetti uransa lokakuussa 2009.


title: Sami Häppölä

text: Hänellä on neljä lasta.


title: Alvarus Pelagius

text: Alvarus Pelagius (n. 1280 – 25. tammikuuta 1352) oli espanjalainen kanonisti eli kirkko-oikeuden tuntija. Hän opiskelija kanonista lakia Bolognan yliopistossa. Vuonna 1304 hän liittyi fransiskaaneihin. Hänen kerrotaan olleen Duns Scotuksen oppilas ja Don Pedron lasten opettaja. Hänestä tuli paavi Johannes XXII:n suosikki ja hän sai tehtäväkseen antipaavi Pietro Rainalduccin väitteiden kumoamisen. Vuonna 1333 Alvaruksesta tuli Coronin piispa ja kaksi vuotta myöhemmin Sylveksen piispa. Hän toimi myös apostolisena nuntiona Portugalissa, mutta hänestä ei kuitenkaan tullut kardinaalia. Hänet haudattiin Sevillaan Pyhän Klaaran luostariin.


title: Alvarus Pelagius

text: Alvarus tunnetaan ennen kaikkea teoksestaan "De planctu ecclesiae libri duo", joka on kirjoitettu vuosina 1330–1332 ja jota on korjattu vuosina 1335 ja 1340. Tämän teoksen lisäksi hänen oletetaan kirjoittaneen muiden muassa teokset "Collyrium adversus haereses", "Speculum regum", "Super sentent. libros IV" ja "Apologia contra Marsilum Patav. et Guliel. Ocham".


title: Michael Morbius

text: Michael Morbius on fiktiivinen hahmo Marvelin sarjakuvamaailmassa. Antisankari vampyyrin tapaisilla voimilla, jotka saivat alkunsa biokemiasta. Hänen ensiesiintymisensä oli "Amazing Spider-Man" #101 -lehdessä, ja hänet loivat Roy Thomas ja Gil Kane.


title: Michael Morbius

text: Morbius esiintyi ensimmäisen kerran Suomessa "Hämähäkkimies"-lehden numerossa 2 (1981).


title: Michael Morbius

text: Nobelin palkinnon voittanut biokemisti tri Michael Morbius sai tietää olevansa kuolemaisillaan vakavaan sairauteen, joka tuhoaa punasoluja. Haluamatta järkyttää morsiantaan Martinea Morbius ryhtyi salaa valmistamaan parannuskeinoa. Kumppaninsa Emil Nikosin avulla Morbius yritti käyttää lepakoista saatuja nesteitä sairautensa pysäyttämiseksi. Kokeillessaan seerumejaan jahdillaan Morbius laittoi Nikosin antamaan itselleen sähköiskun. Yhdistelmä muutti Morbiuksen kehon perin juurin, muuttaen hänet vampyyriä muistuttavaksi olennoksi. Riesanaan nyt verenhimo Morbius tappoi Nikosin, mutta lopetti ennen kuin joi ystävänsä veren. Peläten hyökkäävänsä seuraavaksi Martinen kimppuun Michael yritti lopettaa elämänsä hyppäämällä mereen, mutta itsesuojeluvaisto sai hänet pois veden syleilystä.


title: Michael Morbius

text: Morbiuksen seuraavat hyökkäykset saivat hänet tekemisiin Hämähäkkimiehen, Liskon ja Liekin kanssa. Hänen seikkailunsa johtivat hänet toisiin maailmoihin ja ulottuvuuksiin, mukaan lukien Kissaihmisten ulottuvuus ja Arcturusta kiertävä planeetta. Hän matkusti maan halki, tuhoten salaseura Demonitulen ja sen herran Apokalypsin suunnitelmat. Hän kohtasi myös toisesta ulottuvuudesta tulleet Hoitajat, tuhoten heidän luomansa Komeetan Lapset joiden oli tarkoitus korvata ihmiskunta, kuten myös Juudaksen Veljeskunnan vampyyrit.


title: Michael Morbius

text: Martine etsi yhä puolisoaan ja hän sai miehen palaamaan luokseen kun hän oli kohdannut Ihmissusi Jack Russellin. Käyttäen viimeiset Michaelin Nobelista saamat rahat Martine osti Mason Housen, joka sijaitsi Bostonin ulkopuolella. Martine tunsi, että se antaisi heille omaa rauhaa Morbiuksen etsiessä parannuskeinoa. CIA:n agentti Simon Stroud, joka etsi Bostonissa tappajavampyyriä, epäili Morbiusta pääepäiltynään. Kun Morbius huomasi, että hänellä oli psykologinen tarve juoda elävien verta, Stroud valtasi Mason Housen ja pidätti Martinen. Kun poliisi kuulusteli hänen morsiantaan, Morbius huomasi uuden kotinsa olevan demonisen olennon Hornasilmän vallassa. Stroud, joka jahtasi Morbiusta yhä, työskenteli hänen kanssaan paetakseen Hornasilmää, löytäen demonin heikkouden ja paeten Mason Housesta.


title: Michael Morbius

text: Heidän ollessaan erossa Martine sai kimppuunsa tappajavampyyrin ja hän muuttui Morbiuksen kaltaiseksi puolivampyyriksi. Hän parantui myöhemmin tilastaan, kun Morbius loi oman verensä avulla vastalääkkeen. Turhautuneena kyvyttömyydestään parantaa itsensä ja Martinelle aiheuttamastaan vaarasta Morbius lopetti heidän suhteensa. Jälleen kerran yksin Elävä Vampyyri kohtasi uudelleen Hämähäkkimiehen, ja perusti jopa lyhytikäisen liiton Aaveajajan (John Blaze), Otuksen ja Ihmissuden kanssa. Tämä ”Hirviöiden Legioona” tappoi tahattomasti hyväntahtoisen Tähtisiemenen ennen kuin hajosi. Morbius käytti myöhemmin Elävän Pyyhekumin varusteita paetakseen kokonaan Maasta, toivoen välttävänsä viattomien tappamisen. Hänestä tuli vasten tahtoaan isäntä toisesta ulottuvuudesta tulleelle Empatoidille, joka pakotti hänet takaisin Maahan ja uuteen konfliktiin Hämähäkkimiehen kanssa. Vapauduttuaan muukalaisen hallinnasta Morbius jatkoi parannuskeinon etsimistä.


title: Michael Morbius

text: Lopulta Morbius taisteli Hämähäkkimiehen kanssa Long Islandilla sijaitsevan kartanon katolla. Salama iski häneen hänen ollessaan juuri imemässä Hämähäkkimiehen verta, toimien katalyyttinä sen radioaktiivisille aineille ja parantaen hänen tilansa suurimmaksi osaksi. Hänen ei enää tarvinnut juoda muiden verta selvitäkseen, mutta hänellä oli fysiologinen tarve juoda sitä. Paeten Los Angelesiin Morbius löysi töitä neuroradiologian laboratoriosta Kalifornian yliopistossa. Tehdessään seerumia parantaakseen itsensä verenhimosta Morbius tapasi Jennifer Waltersin, Hulktaren. Morbius antoi seeruminsa Waltersille, parantaen hänet rappeuttavasta taudista ja sallien hänen hallita muutoksiaan Hulktareksi. Myöhemmin Walters toimi Morbiuksen puolustusasianajajana oikeudenkäynnissä hänen tekemistään murhista. Valamiehistö, joka vakuuttui Morbiuksen olleen kykenemätön hallitsemaan halujaan, tuomitsi hänet viideksi vuodeksi vankilaan kuolemantuottamuksesta heti parannuskeinon löytämisen jälkeen. Onnistuttuaan Morbius meni vankilaan omasta tahdostaan ja pääsi pian ehdonalaiseen hyvän käytöksen takia. Muuttaen takaisin Los Angelesiin Morbius auttoi Jack Russellia hänen yrityksissään hallita muutoksiaan Ihmissudeksi. Hän auttoi myös Länsirannikon Kostajia, jotka halusivat hänen tietonsa Kissaihmisistä.


title: Michael Morbius

text: Verenhimo kuitenkin palasi lopulta ja Morbius taantui takaisin puolivampyyriksi. Onnistumatta avun saamisessa Tohtori Oudolta Morbius antoi itsensä joutua Ali-ihmisten seuraan, kodittomien jotka asuivat Morlokkien tunneleissa. Nämä ihmiset toivat hänelle uhreja, joka johti uuteen kohtaamiseen Hämähäkkimiehen kanssa. Järkyttyen saadessaan tietää uhriensa olleen viattomia, Morbius pakeni jälleen yöhön. Tänä aikana Aaveajaja (Dan Ketch) ja John Blaze olivat ryhtyneet jahtaamaan Morbiusta valmistellessaan sotaan demonikuningatar Lilithiä ja hänen lapsiaan Liliniä vastaan. Hän tapasi jälleen Martinen, joka oli myös päättänyt jälleen auttaa Michaelia. Hän oli ottanut yhteyttä tri David Langfordiin, joka oli luonut uuden seerumin Morbiuksen muistiinpanojen pohjalta. Martinen tietämättä Langford teki töitä tri Painelle, joka halusi tappaa Morbiuksen saadakseen kunnian hänen tutkimustyöstään. Yksi Lilithin lapsista, Hammas, lisäsi omaa vertaan seerumiin, muutti sen ja se muutti puolestaan Morbiusta solutasolla. Tuskan sokeuttama Morbius haki apua vanhalta ystävältään tri Jacob Weisenthalilta. Kun Langford tappoi Martinen tämän saatua suunnitelmansa selville, Morbius raivostui ja tappoi puolestaan Langfordin. Tajuten, ettei tuntenut syyllisyyttä tästä murhasta, Morbius vannoi Aaveajajalle juovansa vastaisuudessa vain syyllisten verta.


title: Michael Morbius

text: Weisenthalin avulla Morbius teki seeruminsa uudelleen yhdistäen sen dialyysihoitoon ja ajanviettoon erityisessä kammiossa. Pystyen nyt palauttamaan itsensä normaalin näköiseksi Morbius otti tri Morgan Michaelsin identiteetin ja työskenteli St. Juden hematologiaosastolla. Hän aloitti myös suhteen työtoverinsa Mandy Tylerin kanssa. Vaikka jotkut hänen elämänalueensa näyttivät tasaantuvan, Morbius löysi itsensä taistelusta Tri Tuskaa, Basiliskia, Simon Stroudia ja tämän vampyyri”poikaa” Vic Slaughteria vastaan. Syyttäen itseään Slaughterin muutoksesta palkkasoturista epäkuolleeksi tappajaksi, Morbius taisteli häntä vastaan yksin ja yhdessä Yövaanijoiden kanssa. Morbius pyysi Yövaanija Frank Drakea käyttämään nekroteknologiaansa häneen, toivoen sen parantavan hänen tilansa. Tämän epäonnistumisen vieraannuttama Morbius oli helppo saalis Lilithin hallittavaksi nk. Keskiyön Teurastuksen aikana. Hän sai surmansa Darkholdin voimat saaneen Bladen käsissä, mutta syntyi pian uudelleen.


title: Michael Morbius

text: Jack Russellin palattua elämäänsä Morbius rohkaistui jälleen etsimään parannuskeinoa. Tohtori Outo kertoi, että hän oli nyt sieluton olento, joka tuotti hänelle lisää masennusta. Käyttäen Darkholdin itsensä sivua Morbius herätti Martinen henkiin, mutta huomasi tämän olevan nyt Lilin Loisen isäntäkeho. Hampaan veren saastuttama Morbiuksen sielun pimeä puoli alkoi ilmaantua myös, kutsuen itseään Verenhimoksi ja yrittäen muuttaa Morbiuksen kehon ja mielen. Ihmissusi ja Aaveajaja (Ketch) yrittivät molemmat vangita hänet, mutta lopulta Morbius itse ajoi demonin ulos kehostaan. Martine tapettiin jälleen kerran, mutta kuolematon nimeltä Embyrre herätti hänen henkensä. Pariskunnalta kuitenkin kiellettiin yhteinen onni, koska Martine oli nyt tunteeton ja aina vain turhautuneempi siitä, että Morbius ei sallinut hänen levätä rauhassa. Taisteltuaan Deathlokia (Michael Collins), Haamua ja Verenhimoa (jolla oli nyt oma kehonsa) vastaan Morbius tapasi nuoren Lena Ivanan. Pelastaen hänet elämältä prostituoituna he aloittivat eräänlaisen suhteen. Yhä poissa tolaltaan Martinen kanssa epäonnistuneen suhteen ja oman vampyyrielämänsä takia Morbius tappoi itsensä, mutta Weisenthal herätti hänet luomallaan seerumilla.


title: Michael Morbius

text: Morbius aloitti elämänjakson vaeltajana, jättäen jälkeensä elämänsä Morgan Michaelsina. Hän kohtasi Bladen New Orleansissa Ulysses Sojournerin suunnitellessa yhdistävänsä itärannikon vampyyrit valtaansa, ja taisteli myöhemmin Ryhmä-X:ä ja Hämähäkkimiestä vastaan. Muutaman viikon kuluttua Morbius haki apua tri Andrea Jansenilta parannuskeinoa varten, mutta sai selville hänen olevan liittoutunut Hydran ja roisto Kruunun kanssa. Morbius näytti uhranneen itsensä tuhotakseen Kruunun, mutta todellisuudessa hänet otettiin vangiksi ja hänelle tehtiin kokeita. Kruunun muututtua vampyyri Näläksi Hämähäkkimies ja Blade vapauttivat Morbiuksen. Miltei järjettömänä verenhimosta Morbius puri Bladea ja pakeni paikalta. Kuukausia myöhemmin Morbius yritti syödä halvaantuneesta nuoresta miehestä Joey Bealista, mutta Hämähäkkimies päihitti hänet. Elämä vampyyri etsii parannuskeinoa itselleen, toivoen jotenkin saavansa kauan sitten menettämänsä ihmisyyden takaisin.


title: Michael Morbius

text: Morbius esiintyi monien mielestä liikaakin Hämähäkkimies-animaatiosarjassa , koska kuului Hämähäkkimiehen pienempiin rikollisiin, ja eräässä viiden jakson tarinassa hän oli päävihollinen. Koska sarja oli suunnattu lapsille, tekijät joutuivat sensuroimaan Morbiusta jonkin verran. Sen sijaan että hän imisi verta tavallisen Vampyyrin tapaan, hänellä oli käsissään "imukupit" joilla hän imi ihmisistä elinvoimaa. Tässä sarjassa Morbius on rakastunut Felishia Hardyyn alias Mustaan kissaan joka näkyy sarjassa vähän turhankin hyvin Hänen esiintymisensä sarjassa olivat:


title: Michael Morbius

text: 14 "Kavala Kuusikko 1/2",


title: Michael Morbius

text: 15 "Kavala Kuusikko 2/2",


title: Michael Morbius

text: 19 "Morbius", (muuttui vampyyriksi)


title: Michael Morbius

text: 20 "Tuomari",


title: Michael Morbius

text: 21 "Metsästäjien kaksintaistelu",


title: Michael Morbius

text: 22 "Blade Vampyyrinmetsästäjä",


title: Michael Morbius

text: 23 "Kuolematon vampyyri",


title: Michael Morbius

text: 47 "Herääminen",


title: Michael Morbius

text: 48 "Vampyyrikuningatar" (verenhimo saadaan hallintaan),


title: Michael Morbius

text: 60 "Vesimiehen paluu 2/2" (takauma) ja


title: Michael Morbius

text: 62 "Gauntlet of the Red Skull"


title: Michael Morbius

text: Tämän lisäksi hänet mainitaan lähes joka jaksossa missä Felicia Hardy esiintyy.


title: Michael Morbius

text: Äänenä oli Nick Jameson.


title: Triadi

text: Triadit ovat kiinalaisia järjestäytyneen rikollisuuden ryhmittymiä.


title: Triadi

text: Triadit syntyivät 1600-luvulla syrjäyttääkseen Qing-dynastian ja palauttaakseen Ming-dynastian valtaan Kiinassa. Alkuvaiheissaan triadit olivat yhtenäinen ryhmittymä tarkkoine sääntöineen, mutta 1900-luvulla ne alkoivat jakautua erillisiin ryhmiin. Kun kommunistit nousivat Kiinassa valtaan 1949, triadit pakenivat Hongkongiin, Macaoon, Taiwaniin ja ulkomaiden chinatowneihin. Toista maailmansotaa seuranneina vuosikymmeninä Hongkong, joka oli tuolloin vielä osa brittiläistä imperiumia, oli triadien pääkaupunki, ja paikallisen poliisin mukaan jopa joka kuudes kaupungin asukkaista kuului triadeihin. Triadit alkoivat jälleen levitä manner-Kiinaan 1980-luvulla.


title: Triadi

text: Triadien toimintaan kuuluvat huumekauppa ja naiskauppa manner-Kiinasta Hongkongiin. Nykyisin triadit harjoittavat paljon myös tavanomaista liiketoimintaa. Järjestöjen rakenne on vapaamuotoisempi kuin menneinä vuosikymmeninä, ja myös niiden rituaalit ovat yksinkertaistuneet.


title: Dino Baggio

text: Dino Baggio (s. 24. heinäkuuta 1971, Camposampiero, Italia) on italialainen jalkapalloilija, pelipaikaltaan keskikenttäpelaaja.


title: Dino Baggio

text: Baggio edusti urallaan seuratasolla kotimaassaan Torinoa, Internazionalea, Juventusta, Parmaa, Laziota ja Anconaa sekä Englannissa Blackburnia. Hän saavutti Juventuksen riveissä yhden UEFA Cupin voiton sekä Parman riveissä kaksi UEFA Cupin voittoa ja yhden Italian Cupin voiton.


title: Dino Baggio

text: Baggio pelasi Italian maajoukkueessa 60 ottelua ja teki niissä seitsemän maalia vuosina 1991–1999. Hän kuului Italian joukkueeseen vuoden 1994 MM-kisoissa, vuoden 1996 EM-kisoissa ja vuoden 1998 MM-kisoissa.


title: T-84

text: T-84 on ukrainalainen taistelupanssarivaunu. Vaunu kehiteltiin T-80UD taistelupanssarivaunun pohjalta. Vaunun kehittely alkoi vuonna 1993 ja se otettiin käyttöön Ukrainan maavoimissa vuonna 2001 ja Thaimaan maavoimissa vuonna 2014. Vaunun suunnitteli Harkovan Morozovin suunnittelutoimista ja sitä valmistaa Malyševin tehdas.


title: T-84

text: T-80UD vaunua päätettiin jatkokehittää vuonna 1993 ja lopputuloksena oli T-84. T-80 oli suunniteltu yhteistyönä Pietarissa sijaitsevan Kirovin tehtaan ja harkovalaisen Malyševin tehtaan kanssa. Malyshev valmisti T-80UD-mallia vuodesta 1986, mutta sen tuotanto keskeytyi Ukrainassa, sillä suuri osa siihen tarvituista osista valmistettiin muualla Neuvostoliitossa. T-84 ollessa kehitteillä siitä käytettiin useita eri nimiä, kuten "Object 478B" ja "Object 478DU2". Erona T-80-vaunuun ukrainalaiset alkoivat käyttää muun muassa uutta tykkitornia, joita olisi muuten jouduttu tuomaan Venäjältä. uusi tykkitorni oli hitsattu, kun taas aiempi T-80 vaunun torni oli valettu. Ensimmäiset T-84-vaunut otettiin käyttöön Ukrainan maavoimissa vuonna 2001 ja vaunu oli ensimmäinen Ukrainan maavoimissa käyttöön otettu uusi taistelupanssarivaunu sitten Neuvostoliiton hajoamisen. Vaunua on esitelty useille eri maille, kuten Pakistanille, Turkille ja Yhdistyneille arabiemiirikunnille. Thaimaan armeija tilasi 49 taistelu- ja tukivaunua vuonna 2011 ja ensimmäiset viisi niistä luovutettiin vuonna 2014.


title: T-84

text: Pakistan tilasi Ukrainasta vuonna 1996 yhteensä 320 T-80U-vaunua, jotka toimitettiin vuoteen 1999 mennessä. Niiden viimeisimpien valmistuserien vaunujen varustus on lähes samankaltainen T-84:n kanssa ja niillä oli myös hitsatut tykkitornit.


title: T-84

text: T-84 on rakenteeltaan hyvin samankaltainen T-80-vaunun kanssa. Ajajan tilat ovat vaunun etuosassa, tykkitorni keskellä ja moottori takaosassa. Vaunun valmistajan mukaan T-84-vaunun suojaus reaktiivipanssareineen vaunun tykkitornissa ja rungossa on parempi kuin T-72- tai T-80-vaunuissa. Vaunun pääaseena toimii 125 mm KBA-3 sileäputkinen panssarivaunukanuuna, joka on paikallisesti valmistettu versio venäläisestä 2A46M-panssarivaunukanuunasta. Tykissä on automaattilataaja, joka on samankaltainen kuin T-64-vaunun automaattilataaja. Tykillä voi ampua 7-9 laukausta minuutissa. Sillä pystyy myös laukaisemaan laserohjattuja panssarintorjuntaohjuksia.


title: T-84

text: Vaunusta löytyy myös Shtora-1-infrapunajärjestelmä vihollisten ohjuslaitteistoja vastaan, jollainen löytyy myös venäläisestä T-90-vaunusta. Komentajalla on käytössään vakautettu TKN-4S Agat -yö- ja päivätähtäin. Ampujalla puolestaan on IG46 Irtyš -päivätähtäin, johon kuuluu laseretäisyysmittari ja ohjusten ohjaus. Ampujalla on myös Buran-E-yötähtäin. Vaunu voidaan varustaa myös lämpökameroilla. Laserohjattuja ohjuksia voidaan ampua päivällä 5 000 metriin ja tavallisilla tykin ammuksilla 2 500 metriin. Buran-E-tähtäimellä voidaan ampua yöolosuhteissa 1 200 metriin saakka ja lämpökameroilla 3 000:n.


title: T-84

text: T-84:n voimanlähteenä toimii 6TD-2 dieselmoottori, joka tuottaa 1 200 hevosvoimaa. 1 500:n hevosvoiman 6TD-3 moottori on kehitteillä. Vaunuun voidaan asentaa myös miinanraivausvälineistöä.


title: T-84

text: Ukrainan armeija on käyttänyt vaunua Itä-Ukrainan kriisin aikana.


title: Roberto Loreti

text: Roberto Loreti, taiteilijanimeltään edelleen Robertino, (s. 22. lokakuuta 1947 Rooma, Italia) on italialainen laulaja, josta tuli tähti sananmukaisesti yhdessä illassa hänen esiinnyttyään 13-vuotiaana Tanskan television, Pohjoisvision kautta Suomessakin nähdyssä ohjelmassa "Tv Tivolissa".


title: Roberto Loreti

text:
Isä Orlando Loreti oli ammatiltaan muurari. Perheeseen kuului äiti Cesira ja Robertinon lisäksi seitsemän lasta, neljä poikaa ja kolme tyttöä. Sisaruskaartissa Robertino oli perheen viides lapsi. Perhe asui Rooman laitamilla köyhässä Quadraron kaupunginosassa.
Robertinon ollessa noin 10-vuotias hänen isänsä sairastui. Auttaakseen perhettä taloudellisessa ahdingossa Robertino meni koulunkäynnin ohessa pizzeriaan lähetiksi. Kerrotaan, että lähetyksen saapumisen kuuli jo kaukaa, sillä Robertino tapasi aina laulaa. Erään kerran, kun hän oli vienyt lähetyksen hääjuhliin, häntä pyydettiin laulamaan hääparille.


title: Roberto Loreti

text: Esityksen kuuli roomalaisen musiikkikahvilan omistaja, joka halusi Robertinon laulamaan maineikkaaseen Caffè Grande Italia -nimiseen kahvilaansa, joka sijaitsi lähellä Rooman päärautatieasemaa Piazza della Repubblicalla (entinen Piazza dell´Esedra) holvikaarten alla nykyisen McDonald'sin paikalla.


title: Roberto Loreti

text:
Elettiin vuoden 1960 Rooman kesäolympialaisten aikaa ja Rooma kuhisi väkeä. Kerrotaan, että liikenne piazzalla lähes pysähtyi, kun Robertino lauloi lavalla. Enkeliäänisen laulun kuuli myös Roomassa yhdessä näyttelijätärvaimonsa Grethe Sønckin kanssa lomailemassa ollut tanskalainen televisiokasvo Volmer Sørensen. Siitä paikasta Sørensen tarttui poikaan ja vaati tätä viemään hänet Robertinon vanhempien luokse, joiden kanssa sai sovittua, että Robertino lähtisi hänen kanssaan Tanskaan, jossa tämä esiintyisi Sørensenin juontamassa huippusuositussa Kööpenhaminan Tivolista lähetettävässä edellä jo mainitussa televisio-ohjelmassa. Ensiesiintyminen tapahtui syksyllä 1960 ja oli siis suurmenestys.
Televisioesiintymistä seurasi uusia televisioesiintymisiä, ylistäviä lehtikirjoituksia ja levytyssopimus Triola-levy-yhtiön kanssa. Syksyllä 1960 Robertino levytti tanskalaisen kapellimestarin Otto Franckerin orkesterin säestämänä useita kappaleita, jotka nousivat Pohjoismaissa heti myyntilistojen kärkeen, ja hän sai useita kultalevyjä. Suurin menestys oli ”O sole mio”, mutta sen lisäksi suosittuja olivat muun muassa ”Torna a Surriento”, ”Santa Lucia” ja ”Mamma” sekä iskelmänomaiset ”Romantica” ja ”Romanina del baion” sekä vähän myöhemmin ”Guaglione”. Muista varhaisista kappaleista voidaan mainita singlenä julkaistu "Jamaica" (1962).


title: Roberto Loreti

text:
Suomeen Robertino tuli ensivierailulle joulun alla 1960 ruotsalaisesta teatterista lähetettyyn television viihdeohjelmaan "Aikamme Huiput". Robertino vieraili Suomessa ahkeraan myös myöhemmin 1960-luvun alkupuolella televisio-ohjelmissa ja konserteissa. Niistä huomattavimmat olivat esiintymiset Linnanmäellä helluntaina 1961, elokuussa 1961 Turun Messuilla ja syyskuussa yli viikon kiertue ympäri Suomea. Vuonna 1988 Robertino oli päätähtenä Lahden konserttitalosta televisioidussa italialaisen musiikin illassa. Robertino esiintyi Suomessa jälleen Turun Messujen 50-vuotisjuhlien tähtiesiintyjänä elokuussa 2011.
Pohjoismaiden lisäksi Robertino oli suosittu myös muualla Euroopassa sekä vähitellen myös muualla maailmassa, Yhdysvalloissa, Kanadassa, Australiassa, Japanissa, Neuvostoliitossa ja jopa ulkoavaruudessa, sillä venäläisen kosmonautin Valentina Tereshkovan kerrotaan halunneen kuunnella avaruudessa Robertinon lauluja. Yksin Venäjällä Robertinon levyjä on myyty 56 miljoonaa.


title: Roberto Loreti

text: Kotimaassaan Italiassa Robertino tuli tunnetuksi enemmän vasta äänenmurroksen jälkeen. Suurin menestys Italiassa on ollut myyntilistojen kärjessäkin komeillut ”Un bacio piccolissimo”, jolla hän osallistui vuonna 1964 Sanremon festivaaliin sijoittuen kärjen tuntumaan. Viimeksi Robertino esitti tämän menestyskappaleensa Carlo Contin juontamassa Italian television, Rai1, syksyn 2008 suosikkiohjelmassa ”I migliori anni”. Italiassa hän on lisäksi osallistunut useihin muihin laulukilpailuihin kuten Canzonissima, Disco per l'estate, Cantagiro ja Napolin laulufestivaali, jonka hän vuonna 1966 voitti kappaleella ”Bella”. Myös kappale ”Era la donna mia”, jolla Robertino osallistui Canzonissima laulukilpailuun on ollut menestys.


title: Roberto Loreti

text: Jo ennen laulajanuraansa Robertino löydettiin muutamaan kotikaupunginosan viereisessä elokuvakaupunki Cinecittàssa kuvattuun elokuvaan. Laulajauran alkuajalta ovat muun muassa elokuvat "Im schwarzen Rössl", jossa Robertino laulaa laulun ”Mamma”, ja tanskalainen elokuva "Flemming på kostskole", jossa hän laulaa Schubertin ”Ave Marian”. Myöhemmältä ajalta on muun muassa elokuva "Eroi di sabbia".


title: Roberto Loreti

text:
Robertinon nuoruusajan levyistä ilmestyi syksyllä 2004 uusi remasteroitu cd (MGM40) Kaikki parhaat, Kultaiset vuodet, johon on koottu useita hänen 1960-luvun suosikkilaulujaan. Mukana ovat muun muassa ”O sole mio” ja ”Torna a Surriento”. Levy on julkaistu useissa maissa, ja muun muassa Islannissa se myi kultaa kahdessa viikossa. Myös Tanskassa se on ollut suosittu, ja sen myötä Robertino, joka uransa alkuvaiheiden johdosta on ollut aina erityisesti tanskalaisten suosikki, on uudelleen ollut usein nähty vieras Tanskassa. Ohjelmassa on usein ollut konsertteja ja esiintymisiä yhdessä 1960-luvun toisen italialaissuosikin, Tanskassa asuvan Dario Campeotton kanssa.
Vaikka Robertino ei juuri ole käynyt Suomessa 1960-luvun jälkeen, hän on kuitenkin laulanut koko ajan ja esiintyy vieläkin konserteissa eri puolella maailmaa. Hän on uransa aikana levyttänyt satoja lauluja kevyestä musiikista aina ooppera-aarioihin saakka, mutta ennen muuta hänet tunnetaan napolilaisten laulujen mahtavana tulkitsijana. Hänen 1990-luvun levytyksiään ovat esimerkiksi laulut ”Mattinata”, ”Musica proibita” ja ”Caruso”. Vuonna 2005 julkaistiin hänen levynsä "Robertino Loreti, una voce, una leggenda". Levyllä on tulkinnat muun muassa lauluista ”Torna a Surriento”, ”Core 'ngrato”, ”Come prima”, ”Arrivederci Roma”, ”Vecchia Roma” ja ”White Christmas”. Useilla uusilla levyillä on myös joko hänen itse säveltämiään tai sanoittamiaan lauluja, kuten laulut ”Io vado via”, ”Monica” ja ”Roma d'estate” sekä Unicefille tehty ”Il grido del mondo”.


title: Roberto Loreti

text: Robertinon haaveena uran alussa oli laulaa uusi koti monijäseniselle perheelleen. Haave toteutui jo vuonna 1961. 1960-luvun loppupuolella kotipaikka vaihtui Roomasta Rooman maaseudulle Marinoon Castelli romanin alueelle, jossa Robertinon naapureina olivat muun muassa Sophia Loren ja Marcello Mastroianni. Nykyiseen kotiinsa upouudelle asuinalueelle Palestrinaan, Rooman lähistölle, Robertino muutti perheineen vuonna 2007. Perheeseen kuuluu vaimo Maura, joka on ammatiltaan mikrokirurgi, ja teini-ikäinen poika Lorenzo. Aikaisemmasta avioliitosta olevat tytär Norma ja poika Francesco ovat jo aikuisia. Lastenlapsia on kaksi.


title: Jean-François Lyotard

text: Jean-François Lyotard (10. elokuuta 1924 Versailles, Ranska – 21. huhtikuuta 1998 Pariisi, Ranska) oli ranskalainen filosofi ja kirjallisuusteoreetikko. Hänet tunnetaan ennen kaikkea 1970-luvulla esittämistään postmodernismia koskevista näkemyksistä.


title: Jean-François Lyotard

text: Lyotard kuului ranskalaiseen poliittiseen järjestöön nimeltä Socialisme ou Barbarie (SoB), joka muodostettiin vuonna 1948 korvaamaan Neuvostoliiton uusien hallitsemismuotojen selittämisessä epäonnistunut trotskilainen analyysi. ”Socialisme ou Barbarie” kehittyi ajan myötä anti-marxilaiseksi, ja Lyotard oli paljon esillä ”Pouvoir Ouvrier” -nimisessä ryhmässä, joka hylkäsi tämän asetelman ja erosi SoB:sta vuonna 1963.


title: Jean-François Lyotard

text: Lyotardin tuotantoa luonnehtii universaalien, metakertomusten ja yleisyyksien vastustus. Hän on jyrkän kriittinen valistusajan ”universalististen” näkemyksien suhteen, ja useiden hänen teostensa tarkoitus on kaivaa maata niiden perusperiaatteiden alta, jotka luovat tällaisia yleistäviä näkemyksiä. Kuuluisin esimerkki, teoksessa "La Condition postmoderne: Rapport sur le savoir" (suom. Tieto postmodernissa yhteiskunnassa) (1979), on Lyotardin väite nykyajan (postmodernin yhteiskunnan) ”epäluulosta metakertomuksia kohtaan”. Metakertomukset – eli "suuret kertomukset" – ovat laajoja, yleispäteviksi pyrkiviä ja maailmaa selittäviä teorioita tai filosofioita, kuten historiallinen kehityskertomus, kristinusko, usko tieteen kykyyn saavuttaa absoluuttinen tieto tai absoluuttisen vapauden mahdollisuuteen. Lyotard väittää, että postmodernissa yhteiskunnassa ei enää uskota tällaisten kertomusten eli narratiivien voivan edustaa kaikkia tai sisältää kaikki olennainen. Olemme nykyään herkkiä erojen, moninaisuuden sekä uskomusten ja halujen yhteensopimattomuuden suhteen. Tämän takia postmodernia aikaa luonnehtii pienten kertomusten (mikronarratiivien) runsaus. Mikronarratiivien käsitteen Lyotard luo soveltamalla ja uudelleentulkitsemalla Wittgensteinin käsitystä kielipeleistä.


title: Jean-François Lyotard

text: Lyotardin teoksissa "kielipelit" viittaavat merkitysyhteyksien moninaisuuteen, loputtomiin, yhteismitattomiin ja erillisiin systeemeihin, joissa merkityksiä tuotetaan ja joissa niiden kiertokulkua ohjaavat säännöt luodaan.


title: Jean-François Lyotard

text: Kielipelit ovat vahvasti läsnä myös teoksissa "Au juste: Conversations" (1979) ja "Le Différend" (1983), joissa Lyotard kehittelee postmodernia oikeudenmukaisuusteoriaa. Joidenkin mukaan mikronarratiivien ja kielipelien aiheuttama ihmisten etääntyminen ja eroaminen toisistaan romahduttaa koko etiikan. Usein ajatellaan, että yleisyys on todellisen moraalisen väitelauseen ehto: "älä varasta" on etiikan lause siinä, missä "älä varasta Antilta" ei ole. Jälkimmäinen lause on liian partikulaarinen ollakseen etiikan lause (mikä Antissa on niin erikoista?); se voi olla eettinen lause vain, jos se perustuu yleiseen lauseeseen ("älä varasta keneltäkään"). Yleisyyksiä ei voida tavoittaa maailmassa, joka on kadottanut uskon metakertomuksiin, ja etiikka näyttää siten olevan mahdotonta: oikeudenmukaisuus ja epäoikeudenmukaisuus voivat tarkoittaa jotakin vain kielipelien sisällä, ja etiikan yleisyys on työnnetty ulos ikkunasta. Lyotard väittää, että oikeudenmukaisuuden ja epäoikeudenmukaisuuden käsitteet eivät katoa postmodernismissa. Lyotardin uuden määritelmän mukaan epäoikeudenmukaista on käyttää ja soveltaa yhden kielipelin sääntöjä toiseen. Eettinen käytös liittyy tämän epäoikeudenmukaisuuden uhan huomioimiseen, sekä asioiden kunnioittamiseen niiden partikulaarisuudessa, sen sijaan että ne suljettaisiin jonkinlaiseen abstraktiin yleiskäsitekehikkoon. Täytyy siis huomioida erilaisuus, "le différend".


title: Jean-François Lyotard

text: Lyotard kirjoitti paljon myös estetiikasta. Huolimatta postmodernistin maineestaan hän oli suuri modernistisen taiteen ihailija. Lyotard näki "postmodernismin" olevan ajattelussa läpi historian piilevä taipumus, eikä kapeasti rajattu historiallinen ajanjakso. Hän piti modernistisen korkeataiteen ja avant-garden teoksista, jotka hän tulkitsi osoituksiksi käsitejärjestelmiemme rajoituksista. Lyotardin mukaan modernistinen taide voi opettaa paljon niille, jotka ovat liian täynnä valistuksen itseluottamusta.


title: Jean-François Lyotard

text: Hän kehitti näitä teemoja erityisesti ylevän käsitteen suhteen. "Ylevä" on estetiikan termi, jonka myönteinen merkitys heräsi henkiin postmodernismin myötä yli vuosisadan hyljeksinnän jälkeen. Se viittaa miellyttävään levottomuuden tai pelon kokemukseen, jonka voi kokea kohdatessaan villejä ja uhkaavia näkyjä, kuten esimerkiksi valtavan jyrkän vuoren tai mustan hahmon taivasta vasten.


title: Jean-François Lyotard

text: Lyotardia kiinnosti erityisesti Immanuel Kantin "Arvostelukyvyn kritiikissään" esittämä ylevän selitys. Teoksessaan Kant selittää tämän levottomuuden ja mielihyvän sekoituksen jakamalla ylevän kokemuksen "matemaattiseen" ja "dynaamiseen". Matemaattisessa ylevyydessä havainnon kohde iskeytyy mieleen sellaisella tavalla, ettemme pysty käsittämään sitä kokonaisuutena. Se on yksinkertaisesti mittaamattoman suuri. Se ylittää ja kumoaa tavallisen tapamme nähdä se. Dynaamisessa ylevyydessä mieli kavahtaa kohdetta, joka on äärettömästi meitä vahvempi. Sen paino, voima, mittasuhteet voisivat murskata meidät ilman pienintäkään toivetta vastustamisen mahdollisuudesta. Kant painottaa, että "aktuaalisessa" vaaratilanteessa koettu levottomuuden tai pelon tunne on hyvin erilainen kuin ylevän tunne. Ylevyys on esteettinen kokemus, ei tunne käytännön henkilökohtaista vaaraa. Tämä selittää levottomuuden tunteen.


title: Jean-François Lyotard

text: Mielihyvän tunne tulee siitä, että inhimillinen järki vakuuttuu itsestään. Matemaattinen ylevä on häiritsevä, koska mielen kyvyt, jotka tuovat visuaaliset havainnot mieleen, eivät sovi sitä vastaavaan käsitteeseen. Toisin sanoen näkemämme ei voi täysin vastata sitä, minkä tiedämme olevan ulkopuolellamme. Tiedämme, että joku on esimerkiksi on vuori, mutta kokonaisuutena se ei mahdu havaintoomme. Ironisesti tämä vain lietsoo tietoisuuttamme ihmisjärjen mahdista. Aistimellisuutemme on kyvytön käsittelemään sellaisia ilmiöitä, mutta järkemme pystyy käsittämään asioita äärettömyyteen asti. Dynaamisessa ylevässä fyysisen vaaran tunteen pitäisi puolestaan herättää tietoisuus siitä, ettemme ole vain fyysisiä, aineellisia olentoja, vaan myös moraalisia ja Kantin termein noumenaalisia. Ruumis saattaa tulla murskatuksi, mutta järkemme ei tarvitse tulla. Tämä kaikki selittää, miksi ylevän kokemukseen liittyy sekä mielihyvä että tuska.


title: Jean-François Lyotard

text: Lyotardia kiehtoo se, että juuri Kant, eräs valistuksen suurimmista filosofisista arkkitehdeista myöntää, ettei mieli pysty aina järjestämään maailmaa rationaalisesti. Jotkut kohteet ovat yksinkertaisesti sellaisia, ettei niitä voida tuoda siististi käsitteiden alaisuuteen. Lyotardille tämä on hyvä asia, koska "käsitteiden" kaltaiset yleistykset eivät huomioi asioiden yksityiskohtia. Ylevän kokemus on kriisi, jossa ymmärrämme etteivät mielikuvitus ja järki vastaa toisiaan. Ylevässä me Lyotardin mukaan koemme itse eron ("le différend"), mielen jännittymisen itsensä ja käsitteellisyytensä rajoilla.


title: Jean-François Lyotard

text: Lyotardin tulkintoja on usein arvosteltu. Esimerkiksi "ylevän" analyysissaan hän tulkitsee Kantia hyvin väljästi ja jättää kokonaan huomiotta ylevän kokemuksen toisen tärkeän puolen, järjen yleisyyden miellyttävän tunnustamisen, mitä hän ei tietenkään voi hyväksyä.


title: Jean-François Lyotard

text: Joidenkin mukaan Lyotardin teoriat ovat sisäisesti ristiriitaisia, koska "Tieto postmodernissa yhteiskunnassa" näyttää tarjoavan oman suuren kertomuksensa itse metakertomusten tuhoutumisen kertomuksessa. Tätä vastaan voidaan väittää, että Lyotardin oma narratiivi julistaa ainoastaan joidenkin epäonnistuneiden "legimaation kertomusten" kuolemaa, eikä itse tiedon kertomuksen kuolemaa. Ei ole loogisesti ristiriitaista sanoa, että narratiiveja koskeva väite on itsekin narratiivi, aivan kuten Lyotardin sanoessa, että "jokainen lausuma kielipelissä pitäisi tulkita 'liikkeeksi' pelissä", hänen väitteensä on itsessään jo "liike" kielipelissä.


title: Jean-François Lyotard

text: Lyotard palasi jatkuvasti postmodernin käsitteeseen, kuten esseissään "Postmoderni selitettynä lapsille", "Kohti postmodernia" ja "Postmoderneja satuja". Hän valmisteli konferenssia postmodernismista ja mediateoriasta, kun kuoli äkillisesti leukemiaan vuonna 1998. Hänet haudattiin Pére Lachaisen hautausmaalle Pariisiin.


title: Antonio Conte

text: Antonio Conte (s. 31. heinäkuuta 1969 Lecce, Italia) on italialainen jalkapalloilija ja nykyinen jalkapallovalmentaja. Heinäkuusta 2016 heinäkuuhun 2018 hän toimi Chelsean päävalmentajana.


title: Antonio Conte

text: Pelaajaurallaan keskikentällä pelannut Conte edusti seuratasolla Lecceä ja Juventusta. Hän saavutti Juventuksen pelaajana muun muassa viisi Italian-mestaruutta sekä UEFA Cupin, Mestarien liigan ja Intercontinental Cupin voiton. Conte pelasi myös Italian maajoukkueessa. Hän kuului Italian joukkueeseen vuoden 1994 MM-kisoissa ja vuoden 2000 EM-kisoissa.Valmennusurallaan Conte on toiminut Sienan kakkosvalmentajana ja Arezzon päävalmentajana. Joulukuusta 2007 lähtien Conte oli Barin päävalmentaja. Conten johdolla Bari voitti Serie B:n mestaruuden 2008–2009 ja nousi takaisin pääsarjaan kahdeksan vuoden tauon jälkeen. Hän jätti Barin kuitenkin ennen alkua pelaajasiirtojen erimielisyyksien takia. Syyskuussa 2009 Conte palkattiin Atalantan uudeksi päävalmentajaksi korvaamaan potkut saaneen Angelo Greguccin. Tammikuussa 2010 Conte sai väistyä Atalantan valmentajan tehtävistä seuran pudottua Serie A:ssa toiseksi viimeiseksi.


title: Antonio Conte

text: Toukokuun lopussa 2010 Contesta tuli Serie B:hen pudonneen AC Sienan päävalmentaja. Conten johdolla Siena pelasi hienon kauden ja varmisti paluunsa pääsarjaan jo kolme kierrosta ennen Serie B:n päättymistä. Toukokuussa 2011 uutisoitiin Conten siirtyvän kauden jälkeen Juventuksen päävalmentajaksi. Juventuksen puheenjohtaja Andrea Agnelli vahvisti asian kuun lopussa. Conte palautti debyyttikaudellaan Juventuksen Italian mestariksi yhdeksän vuoden odotuksen jälkeen. Contella oli mahdollisuus myös tuplamestaruuteen, mutta SSC Napoli oli Coppa Italian finaalissa vahvempi maalein 2–0.


title: Antonio Conte

text: Elokuussa 2012 Italian jalkapalloliitto langetti Contelle 10 kuukauden toimitsijakiellon hänen sekaantumisestaan Scomessopoli-skandaaliin toimiessaan Sienan päävalmentajana. Häntä syytettiin yrityksestä järjestellä kahden Sienan ottelun lopputulosta kaudella 2010–2011. Lokakuussa Italian urheilun vetoomustuomioistuin alensi Conten toimitsijakiellon neljään kuukauteen. Hän palasi Juventuksen valmentajaksi joulukuun alussa 2012. Juventus voitti kauden päätteeksi toisen perättäisen Italian mestaruuden. Conte valittiin tammikuussa 2013 toistamiseen Italian vuoden valmentajaksi. Juventuksen menestys jatkui myös kaudella 2013–2014. Syksyllä AS Roma taisteli vahvasti mestaruudesta, mutta kauden edetessä Juventus karkasi sekä heiltä että SSC Napolilta ja voitti lopulta kolmannen perättäisen Scudetton. Conte jätti paikkansa Juventuksessa heinäkuun puolivälissä, vain pari viikkoa Cesare Prandellin erottua Italian maajoukkueen peräsimestä.


title: Antonio Conte

text: Elokuun puolivälissä Contesta tuli odotetusti Italian maajoukkueen päävalmentaja kaksivuotisella sopimuksella. Conten johdolla Italia voitti seitsemän ottelua ja pelasi kolmesti tasan EM2016-karsinnoissa ja eteni lohkovoittajana lopputurnaukseen. Karsintojen aikana Conten päätös nostaa brasilialaissyntyinen Éder ja argentiinalaissyntyinen Franco Vázquez maajoukkueeseen herätti kritiikkiä. Maaliskuussa 2016 Conte ilmoitti jättävänsä maajoukkuevalmentajan tehtävät kesän EM-kisojen jälkeen. 4. huhtikuuta Chelsea FC ilmoitti odotetusti, että Conte aloittaa kisojen jälkeen seuran päävalmentajana. Hänen sopimuksensa on kolmivuotinen.


title: Antonio Conte

text: EM-lopputurnauksessa Italia pelasi Conten alaisuudessa tiivistä ja organisoitua puolustuspelaamista. Alkulohkossa joukkue voitti Belgian 2–0 ja Ruotsin 1–0. Jatkopaikan varmistuttua viimeinen peli Irlantia vastaan päättyi 1–0 tappioon. Pudotuspeleissä Italia raivasi tieltään Espanjan 2–0, mutta mestaruuden tavoittelu katkesi puolivälierätappioon Saksalle rangaistuspotkukilpailussa.


title: Antonio Conte

text: Chelseassa Conte teki vahvan sisääntulon Englannin Valioliigaan. Hän organisoi joukkueen pelitavan Juventuksesta tuttuun tyyliin tehokkaaksi ja tiiviiksi. Chelsea pelasi läpi kauden 2016/17 vahvasti ja varmisti Valioliigan mestaruuden kaksi kierrosta ennen liigakauden päätöstä. Kauden jälkeen Englannin liigavalmentajayhdistys LMA valitsi Conten kauden parhaaksi valmentajaksi. Kaudella 2017/18 Conten ja Chelsean taival Valioliigassa oli vaikeampi, eikä joukkue pysynyt Manchester Cityn perässä mestaruustaistelussa. Maalintekohaasteiden kanssa paininut Chelsea teki lopulta kauden aikana vain 62 maalia, mikä oli 12 vähemmän kuin kuudenneksi jääneellä Arsenalilla. Tammi-huhtikuun tuloksellisesti heikommalla jaksolla Conte luotsasi Chelsean voittoon vain kahdessa kahdeksasta perättäisestä ottelusta ja joukkue jäi lopulta Valioliigan viidenneksi, viiden pisteen päähän Mestarien liigaan oikeuttavasta neljännestä sijasta. Kausi päättyi kuitenkin voitonjuhliin, kun Chelsea kaatoi Manchester Unitedin FA Cupin loppuottelussa 1-0. Conte sai potkut Chelseasta 12. heinäkuuta 2018. Hän ilmoitti potkujensa jälkeen haastavansa Chelsean oikeuteen ja vaativansa lisäkorvauksia sopimuksensa ennenaikaisesta purkamisesta.


title: Antonio Conte

text: Conte on tullut tunnetuksi vaativana ja tarkkana valmentajana. Andrea Pirlo on luonnehtinut Contea "paholaiseksi, jolla on kaksi vaimoa" – omansa ja jalkapallo. Pirlon mukaan Conte vaatii täydellistä omistautumista sekä itseltään että joukkueensa pelaajilta. Vastapainona Conte pystyy luomaan joukkueestaan menestyneen ja tiiviin ryhmän, hullu ja nero yhtä aikaa, Pirlo on todennut. Conten sopivuutta Chelsean valmentajaksi on epäilty, sillä häntä on pidetty ehdottomuudessaan ja vaativuudessaan samanlaisena kuin José Mourinhoa, jonka toinen yritys seurassa ei ollut järin menestyksekäs. Conte on itse luonnehtinut itseään jatkuvaksi valmentamisen oppimiseksi, jonka tavoitteena on olla paras kaikilla osa-alueilla: taktiikassa, motivoinnissa, psykologiassa, joukkueenjohtamisessa ja medianhallinnassa.


title: Antonio Conte

text: Conte on kehittänyt taktiikkaansa eri seuroissa ja varioinut pelitapoja tavallisuudesta poiketen. Juventuksessa hän vakiinnutti 3-5-2-pelitavan, jolla seura voitti kolme Italian mestaruutta.Conte avioitui vuonna 2013 pitkäaikaisen kumppaninsa Elisabetta Muscarellon kanssa. Heillä on tytär Vittoria.


title: Susan Haack

text: Susan Haack (s. 1945) on englantilainen filosofian ja oikeustieteen professori Miamin yliopistossa Yhdysvalloissa. Hänen merkittävin panoksensa on ollut kielifilosofian, tietoteorian ja metafysiikan alueilla.


title: Susan Haack

text: Haack tunnetaan ennen kaikkea tietoteoriastaan nimeltä "foundherentismi", jolla hän pyrki välttämään sekä fundamentalismin ("found"ationalismi; jonka ongelmana on päättymätön regressio) että ko"herentismin" (jonka ongelmana on kehämäisyys) tuottamat loogiset ongelmat. Hän havainnollisti ajatustaan vertauksella sanaristikosta. Yksinkertaistettuna se kuuluu seuraavasti: Vastauksen löytäminen vihjeen perusteella vastaa fundamentaalin lähteen (joka perustuu empiiriseen todistusaineistoon) hyödyntämistä. Ristikkäisten sanojen keskinäisen mielekkyyden varmistaminen vastaa koherenssiin perustuvaa oikeuttamista. Kummatkin ovat oleellisia osia tiedon oikeuttamisessa.


title: Simon Blackburn

text: Simon Blackburn (s. 1944) on brittiläinen filosofi, joka tunnetaan filosofian yleistajuistajana. Hänet tunnetaan kehittämänsä metaeettisen kvasi-realismin ja monien uushumelaisten näkemysten puolestapuhujana. Ajattelultaan Blackburn voidaan lukea analyyttisen filosofian suuntaukseen.


title: Simon Blackburn

text: Blackburn opiskeli Clifton Collegessa Bristolissa ja valmistui kandidaatiksi Trinity Collegesta Cambridgen yliopistosta vuonna 1965. Nykyisin hän toimii Cambridgen yliopiston filosofian laitoksen professorina. Hän on opettanut myös Oxfordin yliopiston Pembroke Collegessa ja Pohjois-Carolinan yliopistossa Yhdysvalloissa.